BBC - Gogledd Orllewin - Garddwraig ar deledu\nYmatebCymorthWedi mwynhau'r ddalen hon?Anfonwch hyn at gyfaill! Garddwraig ar deleduCarol Gerecke o Ddinorwig ydy'r wyneb newydd sy'n blodeuo ymhlith criw'r rhaglen deledu Clwb Garddio ar S4C y gwanwyn yma. Ond mae'r gyflwynwraig newydd yn hen law ar arddio.\n"Dwi wedi cymryd diddordeb mewn garddio erioed. Hyd yn oed cyn dechrau'r ysgol dwi'n cofio mynd i helpu cymydog i ni yn yr ardd. Mi fyddwn i'n cael y 'job' hynod bwysig o olchi potiau yn y sied cyn mynd ati i blannu hadau marigolds. "Roedd pawb yn cael mynd i'r sied i weld y planhigion yn tyfu ond dim ond ychydig o bobl oedd yn cael caniatâd i fynd i mewn i'r ardd ei hun. Ro'n i'n un o'r rheiny ac roeddwn wrth fy modd yn gweld yr hadau'n tyfu. Mae gweld hedyn yn dechrau blaguro'n dal i greu rhyw fath o wefr ynddo i hyd heddiw."Mae mam hefyd wedi bod yn ddylanwad mawr arna i ac er mor brysur ydi hi'n ffermio, mae hi bob amser wedi gwneud amser i dendio ei phlanhigion. "Dwi'n cofio gwylio Mr Smith a Percy Thrower ar y teledu'n rheolaidd ac wrth gwrs y brenin ei hun, Geoff Hamilton. Ef sydd wedi fy ysbrydoli yn bennaf ac wedi fy llenwi â hyder i ymgymryd â phob math o brosiectau. Er ei fod mor wybodus a dawnus roedd y gallu ganddo i sicrhau bod pob elfen o fyd garddio o fewn cyrraedd pob un ohonom ni.Da ni'n byw mewn bwthyn â gardd o ryw dri chwarter acer ac uffern ar y ddaear byddai byw mewn tŷ heb ardd."Ar hyn o bryd rydym yn ceisio gwneud estyniad i'r t a rhaid codi'r ardd i gyd mwy neu lai er mwyn gwneud hynny. Mae'n rhaid i mi gyfadde', dydw i ddim wedi rhuthro 'mlaen hefo'r gwaith adeiladu er mwyn i mi gael gweld yr ardd ar ei gorau un tro arall cyn dechrau'r gwaith digalon o chwalu a malu! "Ond mae byw ar diroedd uchel yn creu problemau i fi. Dwi'n meddwl bod malwod y wlad i gyd yn dod acw i 'Costa del Dinorwig' ar eu gwyliau! "Ond problem fwya'r ardd yw'r lleoliad. Mae mor uchel, mae'n agored i bob tywydd a does 'na ddim dyfnder yn y pridd gan fod yr ardd ynghanol ardal y chwareli. Does gen i ddim tŷ gwydr 'chwaith i gysgodi'r planhigion o'r gwynt, glaw a'r oerfel felly mae tyfu blodau'n gallu bod yn dipyn o her."Blodau, coed a llwyni sydd yn fy ngardd i gan fwyaf; dwi ddim yn cymryd cymaint o ddiddordeb mewn llysiau er y bydda i'n tyfu rhywfaint o berlysiau. Dwi'n hoff o'r holl erddi trofannol sy'n ffasiynol ar hyn o bryd ond bydd angen newid y tywydd go arw cyn y byddaf yn medru creu un yn fy ngardd i. "Yn ogystal â garddio, dwi hefyd yn hoff iawn o drefnu blodau. Pan fyddai'n gweld planhigion, byddaf bob tro'n ystyried eu rhinweddau ac yn meddwl sut y byddent yn edrych ar y bwrdd. Mae'r gollen gam yn ddefnyddiol iawn gyda'i brigau crintachlyd a buaswn wrth fy modd petai dim dail yn tyfu ar y goeden o gwbwl! Wrth gwrs, mae'n frwydr barhaol rhyngof i a'r malwod am ddail yr hostas!"Mae'r synhwyrau hefyd yn bwysig i mi; dwi'n dueddol o ddewis planhigion ag arogl da iddynt, ac o ran lliwiau mae'n debyg mai pinc, porffor a glas yw fy ffefrynnau. Er hynny, mae yna apêl tuag at felyn a chlaret hefyd. Mae lliw llachar melyn y gors neu'r marsh marigold wedi bod yn fagned i mi ers fy mhlentyndod a dwi'n cofio syrthio i ganol mwy nag un gors wrth geisio casglu'r trysor melyn oedd mor hudol i mi!"Dwi'n hoff iawn o'r gwanwyn gyda phob diwrnod yn amlygu rhyw drysor bach newydd."Dwi wrth fy modd gyda'r wahanol fathau o wyrddni sydd ar gael a'r olwg ffres sydd ar bob dim - yr egni a'r cyffro o wybod bod tymor pleserus o arddio yn byrlymu unwaith eto."


Hunanfomiwr yn lladd 20 o bobol yn Affganistan – Golwg360\n19 Medi 2019 am 12:26 Diweddarwyd am 12:27\nMae 20 o bobol wedi’u lladd a 90 wedi’u hanafu yn dilyn ymosodiad gan hunanfomwir yn Affganistan.\nCafodd rhan o ysbyty dinas Qalat ei dinistrio gan y ffrwydrad, a chafodd fflyd o ambiwlansys eu difrodi.\nMae grŵp eithafol y Taliban yn honni mai nhw sy’n gyfrifol am yr ymosodiad, a daw’r bomio rhai wythnosau wedi i drafodaethau rhyngddyn nhw â’r Unol Daleithiau fethu.\nOriau cyn yr hunanfomio, cafodd hyd at 30 o bobol eu hanafu a’u lladd yn dilyn ymosodiad drôn yn nhalaith Nangarhar.\nMae’r Unol Daleithiau wedi cael beio am y marwolaethau, ond hyd yma dyw byddin y wlad ddim wedi ymateb i’r honiad.\nMae sïon yn dew mae lladd aelodau’r Wladwriaeth Islamaidd (IS) – grŵp eithafol arall – oedd y nod.


Hafan > Ymgynghori > Dysgu i blant a phobl ifanc mewn dalfeydd pobl ifanc yng Nghymru - canllawiau statudol Ar y gweill\nDiben yr ymgynghoriad hwn yw rhoi gwybodaeth a cheisio safbwyntiau am y ddeddfwriaeth newydd Deddf Prentisiaethau, Sgiliau, Plant a Dysgu 2009, adran 48 – 52. Mae’n ymwneud ag addysgu a hyfforddi plant a phobl ifanc o Gymru yn y ddalfa.\nRydym yn awyddus i gael eich barn am y canllawiau hyn oherwydd mae’n anorfod fod cefnogi addysg grŵp o blant a phobl ifanc o:\nanghenion amrywiol, ac\no fewn cyfyngiadau amgylchedd dalfa,\nyn heriol iawn. Rydym yn cydnabod hyn. Rydym am sicrhau fod dysgu yn y ddalfa mor debyg â phosibl i ddysgu yn y sector prif ffrwd, ac ar yr un pryd teilwra’r addysg i fodloni anghenion y grŵp penodol hwn o blant a phobl ifanc.\nHoll ymatebion: Dysgu i blant a phobl ifanc mewn dalfeydd pobl ifanc yng Nghymru (Saesneg yn unig)\nMaint Ffeil: (35.48 KB) Ymgynghoriad - crynodeb o ymatebion: Dysgu i blant a phobl ifanc mewn dalfeydd pobl ifanc yng Nghymru (Saesneg yn unig)\nMaint Ffeil: (35.48 KB) Dysgu ar gyfer plant a phobl ifanc mewn lleoliad dalfa’r ifanc yng Nghymru\nMaint Ffeil: (35.48 KB) Dysgu ar gyfer plant a phobl ifanc mewn lleoliad dalfa’r ifanc yng Nghymru: Ffurflen ymateb


RHAN 4AELODAU SY’N GYFLOGEION\n14Mae’r aelodau sy’n gyflogeion i gynnwys-\n(a)person a benodir yn unol â pharagraff 15 (“yr aelod a benodir”), a\n(b)dau berson a benodir yn unol â pharagraff 16 (“yr aelodau etholedig”).\nYr aelod a benodir\n15(1)Rhaid i’r Archwilydd Cyffredinol argymell person i’r aelodau anweithredol i’w benodi o dan y paragraff hwn.\n(2)Rhaid i’r aelodau anweithredol—\n(a)penodi’r person hwnnw, neu\n(b)ei gwneud yn ofynnol i’r Archwilydd Cyffredinol argymell person arall (os felly bydd yr is-baragraff hwn yn gymwys dro ar ôl tro hyd nes bod rhywun wedi ei benodi’n aelod).\nYr aelodau etholedig\n16(1)Rhaid i SAC gynnal pleidlais o’i staff at ddiben penodi person neu bersonau, yn ôl y digwydd, o dan y paragraff hwn.\n(2)Mae’r aelodau etholedig i’w penodi gan yr aelodau anweithredol yn unol â chanlyniad y bleidlais.\n(3)Mae penodiad a wneir o dan y paragraff hwn i’w drin fel penodiad ar sail teilyngdod at ddibenion paragraff 2(2) (penodi aelodau SAC ar sail teilyngdod).\n17(1)Bydd telerau penodi yr aelodau sy’n gyflogeion yn cael eu pennu gan yr aelodau anweithredol.\n(2)Caiff y telerau gynnwys trefniadau talu cydnabyddiaeth a all—\n(a)gwneud darpariaeth ar gyfer lwfansau, arian rhodd a buddion eraill i dalu treuliau yr aed iddynt yn briodol ac o anghenraid gan y person yn rhinwedd ei swydd fel aelod o SAC, a\n(3)Ni chaiff y trefniadau talu cydnabyddiaeth ddarparu ar gyfer talu cyflog nac ychwaith, yn ddarostyngedig i is-baragraff (5), ar gyfer pensiwn.\n(4)Bydd y symiau sy’n daladwy o dan is-baragraff (2) yn cael eu talu gan SAC.\n(5)Os yw aelod sy’n gyflogai (“A”) yn cyfranogi o gynllun pensiwn o dan delerau cyflogaeth A gyda SAC, rhaid i’r trefniadau talu cydnabyddiaeth (heb effeithio ar barhad y gyflogaeth honno) wneud darpariaethau sy’n sicrhau bod gwasanaeth A fel aelod sy’n gyflogai i’w drin, at ddibenion y cynllun, fel petai’n wasanaeth fel cyflogai i SAC.\nTelerau penodi eraill\n18(1)Caiff yr aelodau anweithredol bennu telerau penodi eraill ar gyfer penodiad aelod sy’n gyflogai.\n(2)Caiff y telerau hynny gynnwys cyfyngiadau ar y canlynol—\n(a)y swyddi (gan gynnwys swyddi y caniateir penodi personau iddynt, eu hargymell ar eu cyfer neu eu henwebu ar eu cyfer gan neu ar ran y Goron, y Cynulliad Cenedlaethol neu Gomisiwn y Cynulliad Cenedlaethol) y caiff yr aelod sy’n gyflogai eu dal tra bo’r person hwnnw yn aelod, neu wedi iddo beidio â bod yn aelod;\n(b)y cytundebau a’r trefniadau eraill (gan gynnwys cytundebau a threfniadau gyda’r Goron, y Cynulliad Cenedlaethol neu Gomisiwn y Cynulliad Cenedlaethol, neu gyrff neu bersonau eraill sy’n gweithredu ar ran y Goron, y Cynulliad Cenedlaethol neu Gomisiwn y Cynulliad) y caiff yr aelod sy’n gyflogai fod yn barti iddynt tra bo’r person hwnnw yn aelod, neu wedi iddo beidio â bod yn aelod.\n(3)Ond dim ond tra bod person yn aelod sy’n gyflogai, ac am uchafswm o 2 flynedd yn dechrau ar y diwrnod y mae person yn peidio â bod yn aelod sy’n gyflogai, y caniateir gorfodi’r cyfyngiadau hynny.\nDod â phenodiad i ben\n19Mae penodiad aelod sy’n gyflogai yn dod i ben—\n(a)os yw’r telerau penodi yn darparu ei fod yn dod i ben ar ddiwedd cyfnod, ar ddiwedd y cyfnod hwnnw, a\n(b)beth bynnag yw’r sefyllfa, pan fo’r aelod yn peidio â bod yn gyflogai i SAC.\n20(1)Caiff aelod sy’n gyflogai ymddiswyddo drwy roi hysbysiad ysgrifenedig i’r aelodau anweithredol.\n(2)Bydd y penodiad yn dod i ben pan fo’r ymddiswyddiad yn cael ei dderbyn gan yr aelodau anweithredol.\n21Caiff yr aelodau anweithredol ddod â phenodiad aelod sy’n gyflogai i ben drwy roi hysbysiad ysgrifenedig i’r aelod os—\n(a)bu’r aelod yn absennol o gyfarfodydd SAC heb ganiatâd SAC am gyfanswm o 3 mis neu fwy (dros gyfnod neu gyfnodau) mewn unrhyw gyfnod o 12 mis,\n(b)yw’r aelod wedi mynd yn fethdalwr neu wedi gwneud trefniant â chredydwyr,\n(c)yw ystâd yr aelod wedi ei secwestru yn yr Alban neu fod yr aelod wedi ymrwymo i gynllun trefniant dyled o dan Ran 1 o Ddeddf Trefnu ac Atafaelu Dyled (Yr Alban) 2002 fel dyledwr, neu wedi gwneud, o dan gyfraith yr Alban, gompównd neu drefniant gyda chredydwyr yr aelod neu wedi rhoi gweithred ymddiried iddynt,\n(d)yw’r aelod yn anaddas i barhau oherwydd camymddygiad,\n(e)yw’r aelod wedi methu â chydymffurfio â thelerau’r penodiad, neu\n(f)yw’r aelod yn methu â chyflawni ei swyddogaethau fel arall, yn anaddas i’w cyflawni fel arall, neu’n anfodlon eu cyflawni fel arall.


Diogelu data - WCVA\nMae’n aml angen i CGGC gasglu a defnyddio data personol ac weithiau data sensitif (categori arbennig) amdanoch chi.\nRydym wedi ymrwymo i gydymffurfio â deddfwriaeth diogelu data. Mae gofalu am eich gwybodaeth bersonol yn bwysig iawn i ni ac rydym am i chi fod yn hyderus bod eich gwybodaeth bersonol yn cael ei chadw’n saff ac yn ddiogel. Gweler ein Polisi Diogelu Data yma.\nBydd y dudalen hon yn rhoi gwybod i chi sut a pham y byddwn efallai’n defnyddio’ch gwybodaeth bersonol yn ogystal â’r ffyrdd y mae’ch preifatrwydd yn cael ei ddiogelu.\nPam mae ar CGGC angen fy ngwybodaeth bersonol?\nMae CGGC yn darparu ystod eang o wasanaethau/cymorth i’w aelodau a mudiadau trydydd sector eraill. Os ydych yn cysylltu â ni mae’n debygol y byddwn yn gofyn am wybodaeth bersonol gennych ac yn prosesu’r wybodaeth hon er mwyn darparu’r gwasanaeth/cymorth dan sylw.\nRhaid i ni sicrhau’ch bod yn gwybod yr hyn y bwriadwn ei wneud gyda’ch data personol ac â phwy y gallai gael ei rannu a gwneir hyn drwy hysbysiad preifatrwydd.\nSut mae CGGC yn defnyddio fy ngwybodaeth bersonol?\nMae’r ffordd y mae CGGC yn defnyddio’ch gwybodaeth bersonol yn dibynnu ar y gwasanaethau a ddarperir i chi. Gall y rhain gynnwys:\nProsesu’ch cais am gyllid\nCasglu gwybodaeth am eich amgylchiadau a’ch llwyddiannau fel cyfranogwr yn y Gronfa Cynhwysiant Gweithredol\nCasglu gwybodaeth gennych i’ch helpu i ddod o hyd i leoliad gwirfoddoli\nOs oes gennych ddiddordeb mewn ymgeisio am swydd gyda ni, mae’r hysbysiad preifatrwydd hwnnw ar gael yma.\nI gofnodi ein rhyngweithiadau â chi sy’n codi o unrhyw ymholiadau a wnewch, mae gennym system Rheoli Cysylltiadau Cwsmeriaid (CRM) a System Rheoli Gwirfoddolwyr. Bydd y rhain yn cynnwys eich data personol ac mae’r hysbysiad preifatrwydd ar gael yma.\nOs oes gennych ddiddordeb mewn dod i’n digwyddiad blynyddol, gofod3, bydd y data personol yr ydych yn ei ddarparu i gofrestru yn cael ei gadw yn ein CRM ac mae’r hysbysiad preifatrwydd ar gael yma. Byddwn yn defnyddio Eventbrite i weinyddu’r cofrestriadau ar gyfer y digwyddiad hwn ac mae polisi preifatrwydd Eventbrite ar gael yma.\nPan fyddwch yn cadw lle ar gwrs hyfforddi a gynhelir gan CGGC byddwn yn cadw’ch manylion cyswllt yng nghronfa ddata ein system Rheoli Cysylltiadau Cwsmeriaid (CRM), a Tocyn Cymru yw’r system archebu yr ydym yn ei defnyddio. Gweler yr hysbysiad preifatrwydd hwn i ddarganfod sut y bydd eich gwybodaeth yn cael ei defnyddio, pwy all gael ati, y seiliau cyfreithlon dros ddal eich gwybodaeth a’ch hawliau mewn perthynas â’r wybodaeth hon. Gweler hysbysiad preifatrwydd Tocyn Cymru i ddarganfod sut maent hwythau’n defnyddio’ch gwybodaeth.\nOs ydych yn gyfranogwr yn y Gronfa Cynhwysiant Gweithredol, mae’r hysbysiad preifatrwydd ar gael yma.\nOs ydych yn wirfoddolwr, cedwir eich gwybodaeth ar System Rheoli Gwirfoddolwyr ac mae’r hysbysiad preifatrwydd ar gael yma.\nAr gyfer gweinyddu ein rhestr bostio electronig rydym yn defnyddio system Rheoli Cysylltiadau Cwsmeriaid (CRM). Bydd yn cynnwys eich data personol a gallwch ddod o hyd i’r nodyn preifatrwydd yma. Rydym yn defnyddio meddalwedd marchnata e-bost, Mailchimp i reoli ein rhestr bostio a thracio chliciau, agoriadau a hoffter e-bost. Mae ein rhestr bostio yn cynnwys eich data personol, gwelwch nodyn preifatrwydd Mailchimp i wybod sut maent yn defnyddio eich data.\nPa wybodaeth bersonol y mae CGGC yn ei dal amdanaf?\nBydd y wybodaeth yr ydym yn ei dal yn dibynnu ar y gwasanaeth(au) a ddarperir i chi. Ar gyfer y mwyafrif helaeth o wasanaethau byddwn yn dal gwybodaeth sylfaenol fel eich enw, eich cyfeiriad a’ch manylion cyswllt i’n galluogi i ddelio gyda’ch ymholiad.\nMewn rhai achosion, mae’n bosib y byddwn hefyd yn gofyn am wybodaeth fwy sensitif amdanoch chi, ac yn ei phrosesu. Er enghraifft, os ydych yn un o gyfranogwyr ein Cronfa Cynhwysiant Gweithredol, mae’n bosib y bydd arnom angen gwybodaeth ynglŷn â’ch ethnigrwydd neu’ch iechyd.\nSut mae CGGC yn casglu gwybodaeth amdanaf?\nMae CGGC yn casglu gwybodaeth amdanoch o sawl ffynhonnell:\nEfallai y bydd eich gwybodaeth yn cael ei darparu i ni gan unigolyn arall sydd, er enghraifft, wedi’ch enwebu am wobr.\nOs ydych yn gyfranogwr neu’n gweithio ar brosiect Ewropeaidd efallai y bydd y mudiad sydd wedi derbyn y cyllid yn darparu’ch gwybodaeth i ni. Bydd gofyn iddynt roi rhywfaint o’ch data personol ar ein System Rheoli Prosiect (PDS).\nEfallai y cawn eich gwybodaeth drwy broses ymgeisio am gyllid, naill ai’n uniongyrchol neu drwy wefan megis eDendroCymru.\nSut fydd CGGC yn rhoi gwybod i mi am y ffordd y mae’n defnyddio fy ngwybodaeth bersonol?\nByddwn yn gwneud hyn drwy hysbysiad preifatrwydd a fydd ar gael i chi pan fyddwch yn darparu’ch data personol i ni.\nÂ phwy y mae CGGC yn rhannu fy ngwybodaeth bersonol a pham?\nMae CGGC yn gweithio gyda nifer o bartneriaid ac asiantaethau, gan gynnwys mudiadau gwirfoddol eraill, cyflenwyr, cyrff cyhoeddus a chontractwyr i ddarparu gwasanaethau effeithlon ac effeithiol i chi. Dyma rai enghreifftiau o’r mathau o drydydd partïon y byddwn efallai’n rhannu’ch gwybodaeth bersonol â nhw:\nSwyddfa Cyllid Ewropeaidd Cymru – Mae gofyn i ni ddarparu ystod eang o wybodaeth i Swyddfa Cyllid Ewropeaidd Cymru pan fo CGGC yn gweinyddu grantiau ar ran Swyddfa Cyllid Ewropeaidd Cymru, gan weithredu fel Corff Cyfryngol.\nNid ydym yn trosglwyddo data personol y tu allan i’r Ardal Economaidd Ewropeaidd\nAm ba hyd y mae CGGC yn cadw fy ngwybodaeth?\nMae am ba hyd yr ydym yn cadw gwybodaeth yn amrywio gan ddibynnu ar y math o wybodaeth, gofynion cyfreithiol neu ofynion cyllido ac anghenion busnes. Ni fyddwn yn cadw’ch gwybodaeth bersonol ond am gyhyd ag y mae’n angenrheidiol i ni wneud hynny.\nSut mae CGGC yn cadw fy ngwybodaeth yn saff?\nMae CGGC yn gwneud pob ymdrech i gadw’ch gwybodaeth yn saff ac yn ddiogel ac mae mesurau yn eu lle i sicrhau diogelwch eich gwybodaeth, ni waeth a yw’n cael ei chadw ar gyfrifiadur neu ar bapur. Dyma enghreifftiau o’n mesurau diogelwch:\nPolisïau cymeradwy sy’n rhoi cyfarwyddyd clir ar ddiogelu data a thor diogelwch data.\nHyfforddiant Diogelu Data er mwyn sicrhau bod pob aelod o staff yn ymwybodol o’u swyddogaethau a’u cyfrifoldebau dros reoli gwybodaeth bersonol.\nSwyddog Diogelu Data pwrpasol sy’n gyfrifol am fonitro cydymffurfiaeth CGGC â deddfwriaeth diogelu data ac am ymchwilio i unrhyw bryderon ynghylch y defnydd o wybodaeth bersonol unigolyn.\nTîm pwrpasol sy’n darparu cymorth TGCh gan amddiffyn rhwydweithiau, seilwaith a systemau cyfrifiadurol CGGC.\nRheolaethau corfforol i gyfyngu mynediad at adeiladau a chyfarpar CGGC i atal mynediad corfforol diawdurdod at wybodaeth bersonol, e.e. Teledu Cylch Cyfyng, rheolaethau mynediad.\nTrefniadau storio diogel i warchod cofnodion a chyfarpar er mwyn sicrhau nad yw gwybodaeth bersonol yn cael ei cholli, ei niweidio na’i dwyn, ac atal mynediad diawdurdod ati e.e. ystafelloedd storio â chlo arnynt, cabinetau ffeilio â mynediad cyfyngedig.\nTrefniadau i waredu cofnodion a chyfarpar yn ddiogel pan nad oes mo’u hangen mwyach.\nRheolaethau cryf o ran mynediad a chyfrineiriau defnyddwyr sy’n helpu i sicrhau mai dim ond unigolion sydd ag awdurdod sy’n cael at wybodaeth a systemau CGGC.\nDolenni at wefannau allanol\nPan fyddwn yn darparu dolenni at wefannau mudiadau eraill nid yw ein hysbysiad preifatrwydd na’n polisi cwcis yn cynnwys sut mae’r mudiad hwnnw’n prosesu gwybodaeth bersonol na’n defnyddio cwcis. Fe’ch anogwn i ddarllen yr hysbysiadau preifatrwydd a’r polisïau cwcis ar y gwefannau eraill yr ydych yn ymweld â nhw.\nCael gwybod am y data personol y mae CGGC yn ei ddal amdanoch a chael mynediad ato\nBod eich data yn cael ei ‘ddileu’ (o dan rai amgylchiadau)\nCyflwyno cwyn annibynnol i Swyddfa’r Comisiynydd Gwybodaeth sef rheoleiddiwr annibynnol y Deyrnas Unedig ar gyfer Diogelu Data\nA oes gan CGGC Swyddog Diogelu Data?\nOes, mae gan CGGC Swyddog Diogelu Data, Emma Waldron, dyma ei manylion cyswllt:\nMae CGGC wedi’i gofrestru â Swyddfa’r Comisiynydd Gwybodaeth, rhif cofrestru Z6141301.\nO ble y gallaf gael cyngor annibynnol?\nI gael cyngor annibynnol ar faterion yn ymwneud â diogelu data, preifatrwydd a rhannu data, cysylltwch â Swyddfa’r Comisiynydd Gwybodaeth. Mae’r manylion cyswllt ar gael yma.


Tir Diwydiannol Ar Werth yn Mukono, Rhanbarth Canolog\nRhestrau Eiddo Tiriog: Llawer o dir Tir Diwydiannol Rhanbarth Canolog Mukono\nTir Diwydiannol Ar Werth Yn Namanve\nTir ar werth. Lleoliad: namamve. Maint y plot: erw 10. Gofyn pris 3Bnshs. Mae'r tir hwn wedi'i leoli mewn cymdogaeth gyfoethog a diogel sydd wedi'i hen sefydlu gyda chyflenwad dŵr a phwer. Mae'n addas ar gyfer tai a diwydiannau Ware. Mae ganddo deitl tir Mailo parod heb unrhyw lyffethair. C / o Cod Agt 1 Ffoniwch ...\nCyhoeddwyd gan Denis\ngolygfa Tir Diwydiannol gyhoeddi Mis yn ôl 1\nTir Diwydiannol Ar Werth Yn Mukono\nTir diwydiannol ar werth Lleoliad: Mbalala, Mukono Maint y plot: 3 erw Pris gofyn: 180M yr erw. Daliadaeth: Teitl tir preifat. Mae Plot wedi'i leoli'n strategol mewn cymdogaeth ddatblygedig gyda mynediad hawdd i'r ffordd. Mae ganddo ddŵr a phwer ar y safle. Mae plot yn addas ar gyfer defnydd diwydiannol yn mbalala ...\nErwau 5 llain hirsgwar perffaith wedi'i leoli ym mharc diwydiannol Namanve gyda ffyrdd mynediad eang, pŵer a dŵr. Mae deiliadaeth yn rhydd-ddaliadol heb unrhyw lyffetheiriau Pris gwerthu yw Usd 485,000 USD ar gyfer yr holl erwau 5. C / o agt Cod 1\n2. Erwau 5 llain hirsgwar perffaith wedi'i leoli ym mharc diwydiannol Namanve gyda ffyrdd mynediad eang, pŵer a dŵr Mae deiliadaeth yn rhydd-ddaliadol heb unrhyw lyffethair. Y pris gofyn yw 875M ar gyfer yr holl erwau C / o agt Code 1\nErwau 10 ar werth yn Namanve ar 220m yr erw ychydig yn agos at y briffordd gyda theitlau parod da ar gyfer ffatri ffatri.\n8 Aceri at ddibenion amlbwrpas a masnachol wedi'u lleoli mewn ardal ddatblygedig gyda diogelwch da yn Ardal Ddiwydiannol Namanve am Bris 400 Miliwn o swllt yr erw.\nTir Diwydiannol Ar Werth ym Mbalala\nMae ei erwau 10 ym Mbalala Mukono .its ar y bryn ac yn sychu ar un cilomedr o'r briffordd. Mae'n dda i ffatri neu ystâd\nCyhoeddwyd gan Fountain\n1.1 erw o dir ym mharc diwydiannol Namanve.Its mailo land titleIts tir sych dim angen llenwi banciau.\nMae ei erwau 1.6 o brydles yn dal Tir ym mharc diwydiannol Namanve Mae pŵer cyfnod Mukono.3 a grid dŵr Cenedlaethol ar gael. Mae eisoes wedi'i lenwi a'i setlo'n barod i'w adeiladu.\nErwau 3 o dir diwydiannol yn Namanve ar werth. Mae eisoes wedi'i lenwi'n ôl ac mae ddim ond 800 metr o'r brif ffordd. Pris chwilio yw sh: 1.5 Biliwn


Glo Man: Alan Watkins - Newyddiadurwr o fri\nAlan Watkins - Newyddiadurwr o fri\nAr yr 8fed o Fai yn 77 mlwydd oed bu farw un o newyddiaduron mwyaf adnabyddus a dylanwadol Prydain sef Alan Watkins. Brodor o Heol Penygarn, Tycroes oedd ac fe fynychodd ysgol y pentre ac ennill ysgoloriaeth yn 1952 o Ysgol Ramadeg Dyffryn Aman i Goleg y Frenhines, Caergaint. Yn ystod ei bedair blynedd yno graddiodd yn y gyfraith (LL.M. a B.A.). Tra yng Nghaergaint bu yn gadeirydd Clwb Llafur y Brifysgol ac yn aelod o bwyllgor y ‘Cambridge Union’. Fe’u ddyrchafwyd yn far-gyfreithiwr yn 1957.\nGan ei bod yn anodd i gynnal bywoliaeth yn y gyfraith yn y pumdegau ac yntau wedi priodi yn 22 oed trodd at newyddiaduriaeth. Ysgrifennodd i’r ‘Sunday Express’, y ‘New Statesman’, ‘Spectator’ ac yna bu am gyfnod hir fel colofnydd dylanwadol yr ‘Observer’. Roedd yn hoff iawn o rygbi ac fe ysgrifennodd yn gyson am ugain mlynedd i’r ‘Independent’ ar y gêm. Rhoddodd Gareth Edwards deyrnged uchel iddo am ei wybodaeth trylwyr ohoni. Talwyd teyrngedau iddo hefyd gan Gordon Brown, David Cameron, Boris Johnson, Michael Heseltine, Piers Morgan a Roy Hattersley.\nRhwng 1959 a 1962 bu yn gynghorydd Llafur yng nghylch Fulham, Llundain. Ysgrifennodd nifer o lyfrau gan gynnwys ei hunangofiant yn 2000 – ‘A Short Walk Down Fleet Street’. Roedd yn dad i dri o blant ond bu ei wraig a’i ferch hynaf farw yn ystod 1982.\nPosted by edwyn williams at 4:13 PM


May 2018 – Ysgol Bro Pedr\nSgiliau – canolfan hamdden\nOn May 29, 2018 / Newyddion a Digwyddiadau, Newyddion Ysgol\nCeredigion Actif – Sgiliau Beicio a Tenis\nUrdd – Gwersyll yr Haf\nCyrsiau Headstart Cymru 2018\nOn May 24, 2018 / Newyddion a Digwyddiadau, Newyddion Ysgol\nAddas ar gyfer myfyrwyr presennol Bl 12Read more →\nOn May 16, 2018 / Newyddion a Digwyddiadau, Newyddion Ysgol\nCafodd pawb diwrnod arbennig ddoe yn dathlu ein Cymreictod. Diolch yn fawr iawn i’r Welsh Whisperer am berfformio a chyfansoddi, Steff o Cered am y gweithdai Uwkelele, Elan Lewis am y gweithdai dawnsio, i Seren a Sbarc am ymweld ac i’r staff i gyd am eu paratoadau. [...]Read more →\nGweithdy Cefnogi Cyfathrebiad\nOn May 11, 2018 / Newyddion a Digwyddiadau, Newyddion Ysgol\nDiwrnod Lles i Rieni/Warchodwyr\nFfeinal Bowlen Lawrence Miller\nOn May 2, 2018 / Newyddion a Digwyddiadau, Newyddion Ysgol\nLlongyfarchiadau i dîm dan 15 Ceredigion a fu'n chwarae yn Ffeinal Bowlen Lawrence Miller yn Stadiwm y Principality yr wythnos hon. Roedd y bechgyn yn anlwcus i golli 26-7 erbyn tîm gryf Cwm Rhymni. Hoffwn ddweud da iawn hefyd i'r bechgyn o Ysgol Bro Pedr a wnaeth chwarae rhan yn [...]Read more →\nChwarae Darts gyda Jamie!\nDIOLCH enfawr i Jamie Lewis am ymweld ag Ysgol Bro Pedr i siarad gyda’r disgyblion, arddangos ei ddawn a chyflwyno ei Grys o bencampwriaeth Dartiau’r Byd. Y disgyblion wedi mwynhau yn fawr iawn yn ei gwmni. Diolch hefyd Kylie, Bedwyr a Dave.Read more →


Sgôr Rhybudd Cynnar Cenedlaethol - 1000 Lives Improvement\nSgôr Rhybudd Cynnar Cenedlaethol\nMae David Wastell yn Nyrs Gofrestredig a Rheolwr Gwelliant Gwasanaeth gyda thîm Dirywiad Acíwt 1,000 o Fywydau.\nSiaradom ni ag ef am gyflwyno’r Sgôr Rhybudd Cynnar Cenedlaethol (#NEWS) mewn cymunedau ledled Cymru – sef rhan allweddol o ymateb 1,000 o Fywydau i’r her oedd yn rhan o gynllun Cymru Iachach i wella rheoli salwch acíwt ar draws y llwybr system cyfan.\nDywedwch ychydig wrthym am eich cefndir?\nCymhwysais yn Sydney, Awstralia, un mlynedd ar hugain yn ôl. Mae fy nghefndir yn bennaf wedi bod yn gweithio mewn Unedau Gofal Dwys, ac roeddwn yn ffodus i fod yn rhan o’r Rhaglen ‘Rhwng y Baneri‘ yn New South Wales, a chyflwyno siartiau â chodau lliw ym mwrdd iechyd Gogledd Sydney. Hwn oedd fy mhrofiad cyntaf o siart a gynorthwyodd staff rheng flaen i adnabod Dirywiad Acíwt (DA).\nSut mae’r siartiau yn cael eu defnyddio yng Nghymru?\nDychwelais i Gymru yn 2014 a chefais sioc i ddarganfod bod siartiau arsylwi a sgorio lliw â chod yn cael eu defnyddio’n eang yn y sector gofal acíwt a’u bod yn elfen allweddol wrth adnabod cleifion â sepsis. Ers hynny, mae GIG Cymru wedi cael ei gydnabod yn rhyngwladol trwy’r ‘Wobr Cynghrair Byd-eang’ (2016) am ymgorffori dull safonol o adnabod sepsis mewn lleoliadau acíwt trwy’r Sgôr Rhybudd Cynnar Cenedlaethol (NEWS).\nTan 2017, prif ffocws y tîm Dirywiad Acíwt oedd gweithio mewn lleoliadau acíwt. Fodd bynnag, mae’r pwyslais wedi symud yn ddiweddar, yn unol ag agenda Cymru Iachach, ac rydym ni bellach yn canolbwyntio ar weithio gyda staff mewn lleoliadau cymunedol er mwyn gwreiddio NEWS yn ymarferol. Y nod yw sicrhau mai NEWS yw’r iaith sengl ar gyfer adnabod cleifion sydd mewn perygl o ddirywiad acíwt ar draws pob rhan o’r system iechyd a gofal cymdeithasol. Trwy gyflwyno NEWS a’r system sgorio rhybudd cynnar ar gyfer dirywiad acíwt, bydd modd sicrhau bod triniaeth, gofal a chynllunio gofal uwch yn cael lle blaenllaw mewn anghenion unigolion, gan arwain at ddarparu gofal yn agosach at adref.\nBeth yw graddfa’r gwaith hwn yn y gymuned?\nMae’n anferth – bellach, mae dros 170 o dimau yn weithredol ledled Cymru, sydd gyfwerth â dros 1,500 o nyrsys ardal. Yn ogystal, rydym yn gweithio â meddygon teulu a thimau ymateb acíwt ar draws pob bwrdd iechyd, yn ogystal ag ymatebwyr cyntaf (Gwasanaeth Ambiwlans Cymru ac Ambiwlans Sant Ioan). Fy rôl i yw cynorthwyo unigolion a thimau i graffu ar y systemau a’r prosesau mewn perthynas â dirywiad acíwt a chyflwyno mesurau ac offer gwelliant safonol ar draws eu timau er mwyn gwella’r broses o adnabod cleifion sydd mewn perygl o ddirywiad acíwt (gan gynnwys sepsis).\nPa fesurau ac offer gwelliant ydych chi’n eu golygu?\nGan weithio o fewn y fframwaith gwelliant newydd, rydym wedi cefnogi timau cymunedol gyda’r Model Gwelliant, ymgysylltu â rhanddeiliaid a dadansoddi maes grym a defnyddio offer casglu a dadansoddi data. Gan ddefnyddio mapiau rhyngweithiol o Gymru, gallwn blotio cynnydd y timau gyda system goleuadau traffig. Wrth i’r gwahanol dimau ddod yn NEWS Barod (melyn) neu’n NEWS Weithredol (Gwyrdd), mae’n gynrychiolaeth weledol o’r gwelliannau y mae’r timau ac iechyd yn eu gwneud. Bu’r diwrnodau Arweinwyr Rhaglenni misol yn hanfodol bwysig, ac maent wedi darparu cyfleoedd i ddysgu ar y cyd, mewn amgylchedd cefnogol ac anfeirniadol. Yn ogystal, rydym wedi datblygu offer yn cynnwys siartiau NEWS, cyfarpar sgrinio sepsis a phecynnau anafiadau arennau acíwt. Gallwch lawrlwytho’r rhain o wefan 1,000 o Fywydau neu ofyn am gopïau gan unrhyw aelod o’r tîm cenedlaethol.\nPam gwnaeth y ffocws symud i leoliadau cymunedol?\nMae llwyddiant NEWS mewn lleoliadau acíwt yn dangos ei fod wedi darparu’r sail ar gyfer dull unedig a systematig o asesu a blaenoriaethu cleifion sy’n ddifrifol wael. Mae’n system tracio a sbarduno syml ar gyfer monitro cynnydd clinigol pob claf, a chaiff hynny ei adlewyrchu gan y ffaith ei fod yn cael ei ddefnyddio mewn 60 o ysbytai yng Nghymru heddiw, yn ogystal â Gwasanaeth Ambiwlans Cymru.\nFodd bynnag, roedd bwlch amlwg rhwng yr hyn a oedd yn digwydd yn y Sector Gofal Acíwt ac yn y gymuned. Yn 2017, cefais gyfle i weithio gydag Eve Lightfoot (Nyrs y Flwyddyn Coleg Nyrsio Brenhinol 2018) a chyfrannu at faes hyfforddiant nyrsys ardal mewn perthynas ag ymwybyddiaeth sepsis a dirywiad acíwt. Sylweddolais yn gyflym fod gan dimau frwdfrydedd ac awydd amlwg i weithredu NEWS, ond roedd addysg briodol ynghylch cydnabyddiaeth dirywiad acíwt a sepsis yn brin. Ar yr un pryd, roedd gan y timau adnoddau cyfyngedig, er gwaethaf y ffaith bod eu llwythi gwaith a chymhlethdod anghenion eu cleifion yn cynyddu’n aruthrol.\nTreuliais lawer o amser yn cysgodi Arweinwyr Nyrsio Ardal a thimau ledled Cymru, lle cefais y cyfle i arsylwi achosion amrywiol; o ymweliadau dyddiol er mwyn gwneud gwiriadau cetonau gwaed a charthu cathetrau i rwymo coesau cymhleth a phacio anafiadau abdomenol.\nY nod oedd arsylwi sawl claf a oedd yn cael set lawn o arsylwadau ac, o hynny, pennu gwaelodlin NEWS. Nid oedd hynny’n digwydd yn rheolaidd.\nCefnogwyd yr angen i ddarparu gofal yn agosach at adref i bobl Cymru yn llawn gan Lywodraeth Cymru ac, yn benodol, roedd y ddogfen strategaeth “Cymru Iachach” yn ei gwneud yn flaenoriaeth. Ym mis Mawrth 2019, gorchmynnodd y Prif Swyddog Nyrsio y dylid cyflwyno NEWS a’i weithredu gan bob tîm nyrsio ardal ledled Cymru.\nPa wahaniaeth fyddai NEWS wedi’i wneud o ran newid deilliannau yn yr achosion a arsylwyd?\nPetai NEWS wedi bod ar gael yn nifer yr achosion a arsylwais, byddai wedi darparu mesur goddrychol o unrhyw ddirywiad ac, o bosibl, wedi codi cwestiynau am sepsis. Yn ogystal, daeth yn amlwg iawn nad oedd gan staff yr holl offer angenrheidiol i ddarparu asesiadau NEWS. Roedd angen darparu hyfforddiant o ran cydnabod ac ymateb i ddirywiad acíwt yn y gymuned ac ar lefel Cymru gyfan. Daeth hynny’n ganolbwynt i’r rhaglen.\nSut ydych chi’n meddwl y bydd gwybodaeth a hyfforddiant gwelliant yn gwneud gwahaniaeth i staff a chleifion?\nYn bersonol, rydw i wedi gweld effaith gwreiddio dull systematig o adnabod claf afiach ar ddau gyfandir, yn seiliedig ar feddylfryd gwelliant a’r awydd i newid. Bydd NEWS yn y sector cymunedol yng Nghymru’n cael effaith sylweddol ar y ffordd rydym yn cyfathrebu â chleifion a theuluoedd. Yn fy marn i, bydd NEWS yn gwella’r gofal rydym yn ei ddarparu, gan roi’r unigolyn yng nghanol popeth rydym ni’n ei wneud.\nI weithwyr proffesiynol, yn enwedig aelodau staff amhrofiadol, bydd NEWS yn darparu’r sgiliau, offer ac adnoddau hyfforddi angenrheidiol iddynt i wneud newidiadau a fydd yn rhoi mwy o ymdeimlad o gyflawniad personol a thîm iddynt.\nAm y tro cyntaf erioed, mae gennym iaith salwch cyffredin sy’n cysylltu pob rhan o’r system iechyd a gofal cymdeithasol gyda’i gilydd yng Nghymru. Trwy NEWS, mae pawb yn siarad yr un iaith ar gyfer adnabod dirywiad acíwt a sepsis, a hynny ar yr adeg gynharaf, sy’n gwneud gwahaniaeth enfawr. Mae hyn yn gyffrous i bawb, yn bennaf oll ein cleifion!\n* Mae 1,000 o Fywydau yn cael ei ail-lansio fel Gwelliant Cymru – gwasanaeth gwelliant Cymru gyfan ar gyfer iechyd a gofal cymdeithasol. Ymunwch â ni yn y lansiad ym mis Tachwedd. Darllenwch amdano a chofrestrwch fan hyn: http://www.1000livesplus.wales.nhs.uk/newyddion/51536\nMaking Wales the safest place in the world to take medicines ‘Diogelwch Cleifion’ neu, yn syml, ‘Diogelwch’?


Gwerthusiad o’r Fframwaith Ymgysylltu a Datblygu Ieuenctid: astudiaeth ddilynol | LLYW.CYMRU\nGwerthusiad o’r Fframwaith Ymgysylltu a Datblygu Ieuenctid\nGwerthusiad o’r Fframwaith Ymgysylltu a Datblygu Ieuenctid: astudiaeth ddilynol\nNod y fframwaith yw lleihau nifer y bobl ifanc nad ydynt mewn addysg, cyflogaeth na hyfforddiant.\nDyma'r datganiad diweddaraf yn y gyfres: Gwerthusiad o’r Fframwaith Ymgysylltu a Datblygu Ieuenctid\nMae'r adroddiad hwn yn cyflwyno canfyddiadau astudiaeth ddilynol fer a gomisiynwyd yn hydref 2015. Nod yr astudiaeth oedd casglu gwybodaeth am gynnydd yr awdurdodau lleol a'u partneriaid, ers y gwerthusiad diwethaf y llynedd, wrth iddynt barhau i roi'r fframwaith ar waith.\nRoedd yr astudiaeth yn cynnwys:\nadolygiad o ddogfennau\ncyfweliadau â rhanddeiliaid cenedlaethol allweddol a staff craidd ym mhob ardal awdurdod lleol.\narolwg ar-lein ar gyfer bron 1,300 o bartneriaid lleol, a gafodd dros 430 o ymatebion.\nastudiaeth achos o'r ffordd y rhoddodd partneriaeth rhanbarth y Gogledd y fframwaith ar waith.\nMae cynnydd o ran adnabod yn gynnar, broceriaeth ac olrhain wedi parhau i fod yn dda, yn enwedig mewn perthynas â phobl ifanc hyd at 18 oed. Nid oes llawer o awdurdodau yn datblygu trefniadau sy'n cynnwys yr holl fframwaith. Cyflogadwyedd yw'r elfen sydd wedi ei datblygu lleiaf.\nRoedd mwy o gyfathrebu a chydweithredu rhwng rhanddeiliaid yn sgil y Fframwaith. Mae partneriaid yn parhau i fod yn gadarnhaol yn ei gylch, er bod yr ALlau'n dweud bod gostyngiadau yn y cyllid ac ailstrwythuro'n amharu ar gynnydd. Roeddent yn dweud hefyd bod rôl hanfodol y Cydgysylltydd Ymgysylltu a Datblygu mewn perygl os nad yw Llywodraeth Cymru yn darparu cyllid ychwanegol.\nMae'n rhy gynnar i'r fframwaith effeithio ar nifer y bobl ifanc nad ydynt mewn addysg, cyflogaeth na hyfforddiant. Er hynny, mae llawer o awdurdodau lleol wedi adrodd am welliannau o ran y niferoedd.\nMae adnabod yn gynnar ar gyfer pobl ifanc dan 16 oed wedi ehangu ers y prif werthusiad ffurfiannol. Roedd y dull rhanbarthol ar waith yn y Gogledd yn effeithiol yn y meysydd hyn.\nMae cronfa ddata Gyrfa Cymru yn hanfodol i systemau adnabod yn gynnar, broceriaeth ac olrhain awdurdodau lleol. Yn y rhan fwyaf o achosion, mae'r awdurdod lleol yn gwirio, yn cywiro ac yn defnyddio'r data hyn. Er hynny, oherwydd bod amrywiaeth o ran casglu data gan yr awdurdodau lleol, mae ansawdd a defnyddioldeb y data'n gyfyngedig.\nYn aml iawn mae data adnabod yn gynnar darparwyr ôl-16 oed yn amrywio o ran ansawdd. Mae atebolrwydd ar gyfer darparwyr ôl-18 oed heb ei ddatblygu’n ddigonol ac mae bylchau yn narpariaeth gweithwyr arweiniol ar gyfer y grŵp hwn.\nGwerthusiad o’r Fframwaith Ymgysylltu a Datblygu Ieuenctid: astudiaeth ddilynol i’r gwerthusiad ffurfiannol


Canolbwynt adnoddau “Cymuned Ymarfer” ar-lein yw Teulu & Chymuned sy'n ceisio darparu adnoddau a all helpu i gefnogi teuluoedd a chymunedau. Comisiynwyd ExChange: Family & Community gan Lywodraeth Cymru a'i ddatblygu ar y cyd â grŵp cynghori o dimau Teuluoedd yn Gyntaf a Flying Start. Mae'r erthyglau hyn yn rhoi mewnwelediad rheolaidd i'n Cymuned Ymarfer trwy ddarparu diweddariadau ar newyddion prosiect ac amlygu deunyddiau a ychwanegwyd yn ddiweddar. Mae cyfraniadau defnyddwyr yn cael eu croesawu a'u hannog. Os hoffech chi gyfrannu erthygl sy'n rhoi manylion eich profiadau neu'ch barn eich hun, cysylltwch â ni.\nMae pecyn cymorth newydd yn defnyddio ffynonellau hanesyddol i helpu pobl ifanc i feddwl yn wahanol am eu lles teimladol a chorfforol ar hyn o bryd a’u gallu i newid yn y dyfodol. Mae’r pecyn yn cynnwys gweithgareddau y gall pobl ifanc eu cyflawni ar eu pennau eu hunain neu mewn grwpiau, ynghyd ag adnoddau ar gyfer arweinwyr grwpiau ac athrawon…\nBydd pob disgybl rhwng 3 ac 16 oed mewn ysgolion gwladol yng Nghymru yn derbyn eu llyfr eu hunain i’w gadw, wrth i Gyngor Llyfrau Cymru a Jeremy Miles, Gweinidog y Gymraeg ac Addysg, lansio’r rhaglen Caru Darllen Ysgolion…\nYdych chi’n chwilio am straeon sy’n tanio gobaith ar gyfer y dyfodol? Straeon sy’n grymuso plant (ac oedolion!) i wneud gwahaniaeth yn eu cymunedau? Straeon sy’n cyfuno ymchwil flaengar ym maes cynaliadwyedd gyda hud, antur a hiwmor? Croeso i Un Tro yn y Dyfodol, lle gall anturiaethau pob dydd newid y byd…\nMae’r llyfr hwn yn casglu tystiolaeth ymchwil i ddangos gwerth sylweddol tynnu lluniau er budd iechyd, gofal iechyd a gwella lles. Mae ar gyfer unrhyw un sydd â diddordeb mewn tynnu lluniau – y broses gost isel, uwch-dechnoleg a hyblyg sydd wedi’i theilwra’n hawdd i gleientiaid, rhieni, gofalwyr a gweithwyr proffesiynol…\nArchwiliodd yr astudiaeth, y farn ynghylch, a’r profiadau o’r, ddarpariaeth iechyd meddwl a lles ar-lein, ymhlith pobl ifanc, gofalwyr a gweithwyr iechyd a gofal cymdeithasol proffesiynol yng Nghymru yn ystod pandemig y Coronafeirws…\nMae’r astudiaeth hon yn disgrifio profiadau’r rhai sy’n gadael gofal yn Iwerddon a sut y gwnaeth Covid 19 greu heriau newydd a gwaethygu rhai eraill. Mae hefyd yn trafod sut y daeth rhai o’r bobl ifanc hyn o hyd i adnoddau ynddynt eu hunain a’u rhwydweithiau…\nBydd y prosiect hwn yn archwilio profiadau cymhleth mamau o arferion bwydo drwy brosiect cwiltio cymunedol. Y nod yw creu trafodaeth am brofiadau emosiynol negyddol, fel cywilydd ac euogrwydd, sy’n deillio o gyflwyno fformiwla a bwydo ar y cyd sy’n debygol o atseinio gyda’r mwyafrif o fenywod yng Nghymru…\nMeic yw’r gwasanaeth gwybodaeth, cyngor ac eiriolaeth i blant a phobl ifanc Cymru rhwng 0 a 25 oed. Gellir cysylltu â gwasanaeth dwyieithog Meic…\nErs blynyddoedd lawer, mae Leicestershire Cares wedi gweithio gyda chynghorau lleol, busnesau, y gymuned a phobl sy’n gadael gofal i gynorthwyo pobl ifanc sydd â phrofiad o fod mewn gofal i gael sefydlogrwydd a hapusrwydd yn eu bywydau…\nArchwiliodd yr astudiaeth ‘gwrando a chlywed’ brofiadau brodyr a chwiorydd sy’n byw gyda phlentyn â ffeibrosis systig. Mae brodyr a chwiorydd yn profi eu taith eu hunain ochr yn ochr â’u brawd neu chwaer pan fônt yn byw yng nghyd-destun cyflwr tymor hir fel ffeibrosis systig…


Deddfwriaeth - CGGC\nMae tair Deddf o bwysigrwydd arbennig sy’n effeithio ar sefydliadau gwirfoddol yng Nghymru. Canfyddwch sut maent yn effeithio ar eich sefydliad chi.\nY Ddeddf Gwasanaethau Cymdeithasol a Llesiant\nDeddf yr Amgylchedd\nRôl Llywodraeth Cymru\nRôl Llywodraeth Cymru yw llywodraethu Cymru a drafftio deddfwriaeth a rheoliadau sy’n ymwneud â’r cymwyseddau datganoledig. Mae Gweinidogion Llywodraeth Cymru yn cadw trosolwg ar amrywiaeth o feysydd portffolio gwahanol, gan gynnwys iechyd, addysg a’r economi. O ran y sector gwirfoddol, mae Cynllun y Trydydd Sector yn nodi sut y bydd Llywodraeth Cymru a’r trydydd sector yn cydweithio.\nCanfyddwch fwy ynghylch rôl y Llywodraeth.\nRôl y Senedd\nRôl y Senedd a’i aelodau yw dwyn Llywodraeth Cymru i gyfrif; trafod deddfwriaeth yr hoffai Llywodraeth Cymru ei phasio a phleidleisio er mwyn ei gwneud yn gyfraith; cynrychioli Cymru a chymeradwyo trethi Cymreig. Mae 40 o MSs. Llafur sydd â’r nifer fwyaf o Aelodau ac felly hi yw’r blaid sy’n llywodraethu.\nMae nifer o bwyllgorau’n cwrdd yn rheolaidd i graffu ar weithgaredd Llywodraeth Cymru mewn meysydd polisi penodol. Mae aelodau’r pwyllgorau’n dod o bob un o’r pleidiau gwleidyddol gwahanol sy’n llunio’r Cynulliad. Mae’r pwyllgorau yn cynnwys y Pwyllgor Plant, Pobl Ifanc ac Addysg, y Pwyllgor Cyllid a’r Pwyllgor Cydraddoldeb, Llywodraeth Leol a Chymunedau.\nCanfyddwch fwy am y pwyllgorau.\nGwnaeth Deddf Llywodraeth Cymru 1998, yn ogystal â Deddfau Cymru yn 2014, ddatganoli nifer benodol o bwerau oddi wrth Lywodraeth y DU i’r Cynulliad Cenedlaethol. Diwygiodd Deddf Cymru 2017 hyn, felly yn hytrach na chael rhestr hir o gymwyseddau datganoledig, bellach gall Cymru wneud ei chyfreithiau ei hunan ynghylch unrhyw fater nad yw wedi’i gadw yn ôl gan Senedd y DU.\nNi all y Senedd basio neu ddiwygio deddfwriaeth bresennol ynghylch materion tramor, amddiffyn, plismona, llesiant, cyfiawnder na’r cyfryngau, er enghraifft. Dim ond Senedd y DU all weithredu’r pwerau hyn ac fe’u gelwir yn ‘faterion a gedwir yn ôl’.\nGall y Senedd basio deddfwriaeth ynghylch iechyd a gofal cymdeithasol (gan gynnwys GIG Cymru), trafnidiaeth, addysg, llywodraeth leol a’r amgylchedd, ymysg materion eraill. Yn ddiweddar, rhoddwyd pwerau codi treth iddo.\nDarllenwch fwy am y materion a gedwir yn ôl.


Etholiadau i’r Pwyllgor Gwaith a Phleidleisio Arlein – Plaid Ifanc\nPublished 22nd Chwefror 2015 in Uncategorised\nYn ein Cynhadledd Genedlaethol yn Aberystwyth ar ddydd Sadwrn y 21ain o Fawrth 2015, byddwn yn ethol ein Pwyllgor Gwaith Cenedlaethol ar gyfer 2015-16. Gall unrhyw aelod o Blaid Cymru Ifanc enwebu eu hunain ar gyfer swydd ar y Pwyllgor Gwaith, ac nid oes angen unrhyw brofiad blaenorol!\nMae’r Pwyllgor Gwaith yn gyfrifol am redeg Plaid Cymru Ifanc, trefnu ymgyrchoedd cenedlaethol, a hyrwyddo a hwyluso digwyddiadau ein canghennau lleol ar draws Cymru. Mae amrywiaeth o swyddi ar gael, a gallwch ddod o hyd i ddisgrifiadau’r swyddi trwy glicio’r linc hwn.\nYn ogystal a chyflawni swyddi penodol o fewn pob rol, mae gan pob aelod o’r Pwyllgor Gwaith hawl i bleidleisio ar faterion polisi, ymgyrchu, a phenderfyniadau strategol. Er mwyn enwebu eich hunain, gyrrwch e-bost i plaidifancyouth@gmail.com gan nodi eich henw a’r swydd y dymunwch geisio amdano. Annogir cynigion gan ferched er mwyn sicrhau cyfartaledd ar y pwyllgor.\nMae enwebiadau ar gyfer y swyddi uchod yn cau ar ddydd Iau y 12fed o Fawrth.\nAm y tro cyntaf erioed bydd ein aelodau yn gallu pleidleisio am eu hoff ymgeisydd ar-lein eleni. Dim ond aelodau presennol o Blaid Cymru sydd o dan 30 oed fydd yn gymwys i bleidleisio yn yr etholiad hwn. Os hoffech bleidleisio ar-lein, cofrestrwch yn fan hyn: http://eepurl.com/bexv91\nY dyddiad cau ar gyfer cofrestru i bleidleisio ar-lein yw hanner nos ar ddydd Sul y 15fed o Fawrth. Unwaith byddwn yn cadarnhau eich bod yn gwmwys byddwn yn cysylltu gyda chi gyda manylion ar sut i bleidleisio.\nOs nad ydych yn aelod o Blaid Cymru, gallwch ymuno a’r blaid yma (cyn belled eich bod yn ymuno cyn Mawrth y 15fed gallwch bleidleisio yn ein etholiadau!). Os nad ydych yn aelod neu os ydych dros 30 oed ac yn awyddus i dderbyn y newyddion diweddaraf gan Blaid Ifanc, beth am ymuno a’n rhestr bost?\nWrth drafod agor enwebiadau, meddai ein Cadeirydd Cenedlaethol, Glenn Page:\n“Rydym wedi bod yn gweithio yn galed dros y flwyddyn diwethaf i wneud Plaid Ifanc nid yn unig yn fudiad ymgyrchu gref ond hefyd yn symudiad cenedlaethol ar gyfer pobl ifanc.”\nMae symud tuag at bleidleisio ar-lein yn un cyffrous iawn. Rydym yn ymgeisio i fod mor gynwysiedig a phosibl. Bydd pleidleisio ar-lein yn caniatau i bob un o’n aelodau i gael eu dweud ac rwy’n hyderus y bydd pobl yn cymryd mantais o hynny.\nRydym ar adeg hynod o bwysig a thyngedfennol yn hanes Plaid Ifanc, mae canghennau newydd yn ymddangos ar hyd a lled y wlad ac mae mwy a mwy o bobl ifanc yn ymuno yn yr achos. Bydd y Pwyllgor Gwaith nesaf yn arwain ein symudiad drwy etholiadau mis Mai ac yn gosod y sylfaeni ar gyfer etholiadau holl bwysig y Cynulliad yn 2016. Dyna pam rwy’n annog pob aelod i ddechrau ystyried enwebu eu hunain; gyda’n gilydd gallwn adeiladu mudiad fydd yn creu i ni Gymru well.”\n← Plaid Ifanc yn galw ar yr UE i dynnu’r PKK o Restr Mudiadau Terfysgol\nBle mae’n pleidlais, Mr. Crabb? →


Thomas Edwards (Yr Hwntw Mawr) - Wicipedia\nThomas Edwards (Yr Hwntw Mawr)\n17 Ebrill 1813\nRoedd Thomas Edwards, sy'n fwy adnabyddus fel Yr Hwntw Mawr (bu farw 17 Ebrill 1813), yn llofrudd a'r llofrydd olaf i gael ei grogi'n gyhoeddus yn Sir Feirionnydd. (Y dyn olaf i'w grogi'n gyhoeddus ym Meirionnydd oedd John Greenwood a grogwyd am geisio prynu diod yng Ngwesty'r Llew Aur, Dolgellau, gyda papur £5 ffug 15 Mai 1813.)\nEr gwaethaf ei enw, ymddengys mai gogleddwr oedd yr Hwntw, ac iddo gael y llysenw oherwydd iddo weithio yn y de am gyfnod. Bu hefyd yn gweithio yng ngwaith copr Mynydd Parys ar Ynys Môn. Dywedir ei fod o faint a chryfder anarferol.\nPan faluriwyd y Cob ym Mhorthmadog gan storm ym mis Chwefror 1812, lai na phedwar mis ar ôl ei hadeiladu, daethpwyd â nifer fawr o weithwyr i'w drwsio, gyda Thomas Edwards yn eu plith. Daeth i wybod fod swm sylweddol o arian yn cael ei gadw yn ffermdy Penrhyn Isaf, heb fod ymhell o Minffordd a gerllaw Portmeirion. Ar 7 Medi 1812, diwrnod pan oedd yn credu fod pawb yn brysur gyda'r cynhaeaf, aeth i'r ffermdy a cheisio agor drôr y seld lle cedwid yr arian. Roedd morwyn ddeunaw oed o'r enw Mary Jones gartref yn paratoi bwyd i'r cynaeafwyr, a daeth i mewn i'r ystafell a dal yr Hwntw. Llofruddiodd yntau hi â gwellaif gneifio.\nParodd y llofruddiaeth ddychryn mawr yn yr ardal, a syrthiodd amheuaeth ar yr Hwntw. Ceisiodd yntau ddianc gyda chriw o ddynion ar ei ôl, a bu ymladdfa wrth iddo geisio croesi Afon Dwyryd. Boddwyd un o'r ymlidwyr, Robert Williams, ewythr i Mary Jones, ond daliwyd yr Hwntw. Gyrrwyd ef i dref Dolgellau yng ngofal chwech cwnstabl, ac wedi ei rwymo ar gefn ceffyl. Er hynny, llwyddodd i ddianc ar y ffordd. Rai dyddiau'n ddiweddarach daliwyd ef gan ŵr o'r enw John Jones, Ynysfor. Aed ag ef i Ddolgellau i'r carchar. Cynhaliwyd yr achos yn ei erbyn yn Llys y Sesiwn Fawr yn y Bala, a chafwyd ef yn euog. Crogwyd ef yn gyhoeddus yn Nolgellau ar 17 Ebrill 1813. Gellir gweld bedd Mary Jones ym mynwent eglwys Llanfrothen.\nT. Llew Jones, "Yr Hwntw Mawr", yn Gwaed ar eu Dwylo (Gwasg Gomer, 1966), tt.13–18\nWedi dod o "https://cy.wikipedia.org/w/index.php?title=Thomas_Edwards_(Yr_Hwntw_Mawr)&oldid=10914056"\nNewidiwyd y dudalen hon ddiwethaf ar 21 Ebrill 2021, am 09:19.


Etholiad Senedd 2021: Pleidiau'n dechrau wythnos olaf o ymgyrchu - BBC Cymru Fyw\nEtholiad Senedd 2021: Pleidiau'n dechrau wythnos olaf o ymgyrchu\nimage captionFe wnaeth Boris Johnson ymweld â'r Barri ddydd Llun\nMae'r pleidiau gwleidyddol wedi dechrau eu hwythnos olaf o ymgyrchu dros etholiadau'r Senedd gydag arweinwyr yn teithio ledled Cymru.\nAr ymweliad â'r Barri ddydd Llun fe wnaeth Boris Johnson gyhuddo Llafur Cymru o geisio gwahanu'r DU gan beidio cydweithio â Llywodraeth y DU wrth fynd i'r afael â'r pandemig.\nOnd dywedodd arweinydd Llafur Cymru, Mark Drakeford mai Mr Johnson sy'n gyfrifol am y twf yn y gefnogaeth am annibyniaeth.\nDywedodd Adam Price, arweinydd Plaid Cymru, y byddai llywodraeth sydd o blaid annibyniaeth yng Nghymru â mwy o ddylanwad yn San Steffan.\nYn y cyfamser mae arweinydd Democratiaid Rhyddfrydol Cymru, Jane Dodds, wedi bod yn Wrecsam.\nBydd pleidleiswyr yn bwrw eu pleidlais yn etholiad Senedd Cymru ar 6 Mai.\nWEDI DRYSU?: Dysgwch fwy gyda BBC Bitesize\nPODLEDIAD: Croes yn y bocs\nBLOG VAUGHAN RODERICK: Gwalia Deserta\nDywedodd Mr Johnson ddydd Llun: "Dydw i ddim yn credu bod pobl y wlad hon yn canolbwyntio ar hyn o bryd am newid cyfansoddiadol.\n"Rwy'n credu mai'r hyn maen nhw eisiau ei weld ydy gwleidyddion yn cydweithio i drechu'r pandemig.\nYchwanegodd y Prif Weinidog ei fod yn "credu mewn datganoli" ond ei fod eisiau gweld "pobl yn defnyddio eu pwerau yn effeithiol".\nDywedodd bod Plaid Cymru a Llafur "ag obsesiwn gyda materion cyfansoddiadol, yn ceisio ein gwahanu".\n"Dydw i ddim yn credu mai dyna'r ffordd iawn ymlaen. Rwy'n credu y dylen ni fod yn gweithio gyda'n gilydd."\nMandad am fwy o bwerau?\nimage captionFe wnaeth Mark Drakeford (dde) ymweld â safle Arena Abertawe ddydd Llun\nDywedodd Mr Drakeford y gallai fod mandad am roi rhagor o bwerau i Fae Caerdydd os fydd mwyafrif o aelodau o blaid datganoli yn cael eu hethol yn yr etholiad.\n"Gall fod y mwyafrif o bleidleiswyr yng Nghymru'n cefnogi pleidiau sydd eisiau gweld mwy o ddatganoli," meddai.\n"A byddai hynny'n neges y byddai'n rhaid i Lywodraeth y DU ei hystyried."\nYchwanegodd ei fod yn teimlo bod prif weinidog y DU "yn aml yn recriwtio pobl sy'n credu y byddai Cymru'n well allan o'r Deyrnas Unedig".\n"Dwi'n gobeithio y bydd y prif weinidog yn ymddwyn mewn modd sy'n gadarnhaol i'r rhai ohonom sy'n cefnogi'r undeb, yn hytrach na ein tanseilio."\nimage captionAdam Price yn ymgyrchu yn Ystrad Mynach ddydd Llun\nYn y cyfamser, dywedodd Adam Price y byddai arweiniad sy'n cefnogi annibyniaeth yn rhoi "mwy o rym" i Lywodraeth Cymru yn Llundain.\n"A dyna'n union beth y cawn ni drwy ethol llywodraeth Plaid Cymru", meddai.\nRoedd Mr Price yn Ystrad Mynach ddydd Llun, tu allan i safle'r cwmni rhannau ceir Kautex Textron, lle mae mwy na 200 o swyddi mewn perygl.\nHonnodd nad oedd llywodraeth Lafur wedi bod yn "ddigon rhagweithiol", ac mai "un cynllun economaidd" sydd gan Lafur Cymru.\n"Mae'r cyfan wedi bod am fod yn orddibynnol ar gwmnïau sy'n dod i mewn o'r tu allan, nid yw hynny'n mynd i adeiladu'r sylfaen economaidd ar gyfer y dyfodol.\n"Mae'n rhaid i ni symud y ffocws o ddibynnu ar gwmnïau dan berchnogaeth dramor yn dod i mewn am ychydig - mae'n rhaid i ni fuddsoddi yn ein busnesau cartref ein hunain."\nDod i adnabod rhai o'r arweinwyr\nPwy yw arweinydd y Ceidwadwyr Cymreig Andrew RT Davies?\nPwy yw Adam Price, arweinydd Plaid Cymru?\nPwy yw arweinydd Llafur Cymru, Mark Drakeford?\nPwy yw arweinydd Democratiaid Rhyddfrydol Cymru Jane Dodds?\nimage captionYr "adferiad iechyd" sy'n cymryd sylw'r Democratiaid Rhyddfrydol, meddai Jane Dodds\nDywedodd Democratiaid Rhyddfrydol Cymru eu bod yn canolbwyntio ar yr "adferiad iechyd".\nDywedodd yr arweinydd Jane Dodds, oedd yn Llanidloes a Wrecsam ddydd Llun: "Mae cymaint o ddyled arnom i'r GIG, rydym yn addo codiad cyflog iawn i nyrsys rheng flaen yn ogystal ag ymrwymiad i dalu'r cyflog byw go iawn i'r holl staff gofal cymdeithasol.\n"Mae Democratiaid Rhyddfrydol Cymru yn deall y straen a'r pwysau y mae ein harwyr GIG oddi tano ac rydym am gefnogi rhoi staff gofal iechyd, nid yn unig trwy godiad cyflog ond trwy fuddsoddi mewn staff newydd a thechnoleg newydd er budd staff a chleifion."


Cardiff City Stadium | 21 March 2019\n20 Degrees Consulting\nChwaraeon BME Cymru/Chwaraeon LHDT Cymru\nCynllun Iechyd Prifysgol Caerdydd\nEden Project Cymunedau\nGwasanaeth Cefnogaeth Gamblo Cyngor Ar Bopeth Casnewydd\nHyb Cymorth Profiadau Niweidiol yn ystod Plentyndod\nY Ganolfan Dysgu Cymraeg Cenedlaethol\nYmchwil Arthritis DU – Gofal Arthritis Cymru\nYnni Clyfar GB\nI’ch helpu i gynllunio’ch diwrnod rydym wedi cynhyrchu canllaw cipolwg.\nMae Shackleton wedi cael ei alw’n ‘arweinydd gorau erioed daear Duw, yn ddieithriad,’ ond eto ni arweiniodd dîm gyda mwy na 27 o bobl erioed, methodd gyflawni pob nod a osododd iddo’i hun bron a than yn ddiweddar, nid oes llawer o gof wedi bod amdano ers ei farwolaeth yn 1922. Mae’r gweithdy rhyngweithiol, egnïol a llawn gwybodaeth hwn yn defnyddio hanes anhygoel Syr Ernest Shackleton i ddangos pwysigrwydd arweinyddiaeth addasol mewn cyfnodau o adfyd, ansicrwydd a newid.\nUchelgais a rennir gan y llywodraeth, cyrff cyhoeddus a’r trydydd sector yw gwella cydnerthedd a llesiant ein cymunedau. Yng nghyd-destun cwtogi ar gyllidebau’r sector cyhoeddus, a heriau cynyddol heriol yn ein cymdeithas, mae’r llywodraeth yn cydnabod bod angen iddo gael ymagwedd sylweddol wahanol er mwyn gwireddu’r uchelgais yma. Bydd y seminar yma yn ystyried sut y gallwn gydweithio’n wahanol ar lefel leol er mwyn gwella llesiant a ffyniant ein dinasyddion.\nHugh James, Rheoleiddiwr Codi Arian, Swyddfa’r Comisiynydd Gwybodaeth\nYmunwch â ni am drafodaeth ar oblygiadau’r Rheoliad Diogelu Data Cyffredinol (GDPR) newydd gyda chynrychiolwyr o Swyddfa’r Comisiynydd Gwybodaeth, y Rheoleiddiwr Codi Arian a chwmni cyfreithiol Hugh James. Fe fydd y ddadl yn canolbwyntio ar newidiadau allweddol a strategaethau i helpu’ch mudiad i gydymffurfio.\nFe fydd y sesiwn hon yn edrych ar fanteision bwrdd mwy amrywiol gyda Louise Button, Partner Cydweithio yn Chwarae Teg. Fe fydd y sesiwn hefyd yn cynnwys rhai o gyfranogwyr a mentoriaid o’r rhaglen Step to Non-exec, sydd wedi bod yn gweithio gyda menywod ifanc ar eu taith at ddod yn ymddiriedolwr.\nMae Localgiving yn helpu elusennau a grwpiau cymunedol i ystyried codi arian arlein – dros 250 o grwpiau ar draws pob sir yng Nghymru. Oes gennych chi ddiddordeb mewn ffurfio ffrydiau incwm cynaliadwy, datblygu’ch sylfaen gefnogwyr a chodi arian digyfyngiad ar gyfer costau craidd? Dysgwch mwy am greu tudalen rhoddion, i gynnal apeliadau arlein ac i annog unigolion i godi arian drostynt.\nMae cyfranddaliadau cymunedol yn ffordd dda i gymunedau lleol fuddsoddi yn y cyfleusterau sy’n bwysig iddyn nhw. Gallant helpu i godi arian er mwyn achub siopau a thafarndai lleol, ariannu cynlluniau ynni adnewyddadwy, gweddnewid cyfleusterau cymunedol, cefnogi tyfu bwyd yn lleol, ariannu clybiau chwaraeon newydd ac adfer adeiladau sy’n perthyn i dreftadaeth, gan greu cymunedau cryfach a mwy bywiog ac annibynnol.\nDan arweiniad arbenigwyr prosiect Cyfranddaliadau Cymunedol Cymru Canolfan Gydweithredol Cymru, bydd y sesiwn hon yn rhoi trosolwg rhagorol o’r testun i bawb fydd yn bresennol yn ogystal â gwybodaeth am y cymorth sydd ar gael i ddatblygu prosiect cyfranddaliadau cymunedol.\nBwriad y sesiwn yw rhoi gwybodaeth i fudiadau am safonau’r Gymraeg ac ateb rhai cwestiynau. Er enghraifft, beth yw nod y safonau? Pa wasanaethau gall pobl eu disgwyl yn Gymraeg? Pa sefydliadau sydd yn gorfod gweithredu’r safonau? Beth yw rôl y trydydd sector?\nCynhelir y sesiwn hon drwy gyfrwng y Gymraeg a bydd gwasanaeth cyfieithu ar y pryd o’r Gymraeg i’r Saesneg ar gael.\nDyma sesiwn bwrdd crwn er mwyn hel barn a chasglu syniadau’r trydydd sector ar gyfer strategaeth newydd y Comisiynydd. Bydd cyfle yn ystod y sesiwn i glywed ychydig am yr adborth mor belled, gan gynnwys holiadur yn ystod har 2017, a chlywed cyflwyniad ar Cymraeg Gwaith gan y Ganolfan Dysgu Cymraeg Genedlaethol\nGyda herio ewyllysiau ar gynnydd, mae elusennau yn awyddus i osgoi costau emosiynol, ariannol a’r gost i enw da sy’n deillio o anghydfodau ynghylch gwaddol.\nMae gan swyddogion ac ymddiriedolwyr gwaddol rôl heriol; rheoli risg, gwneud y mwyaf o gyfleoedd a sicrhau bod y penderfyniadau a wneir er lles yr elusen. Bydd Richard Adams, Uwch Gyfreithiwr Cyswllt, a’r cyfreithiwr, Ben Kinnear, o’r Tîm Gwaddol, Ewyllysiau ac Ystadau yn Hugh James, yn rhoi arweiniad ar yr opsiynau sydd ar gael i chi pan fyddwch yn wynebu anghydfod ynghylch gwaddol, gan eich helpu i lywio drwy’r cymhlethdod cyfreithiol a’ch helpu i warchod y ffynhonnell incwm hollbwysig yma, drwy gyfrwng sesiwn ymgysylltiol fydd yn archwilio beth i’w wneud ac i beidio ei wneud yn ystod y broses.\nMae gwirfoddolwyr, a rhai 14-25 oed yn benodol, yn awyddus i gael mwy o wybodaeth am wirfoddoli drwy blatfformau cyfryngau cymdeithasol, megis FaceBook, Twitter ac Instagram.\nMae’r gweithdy hwn yn amcanu at wella hyder a sgiliau aelodau staff a gwirfoddolwyr fyddai’n dymuno defnyddio cyfryngau cymdeithasol i gyfathrebu eu cyfleoedd gwirfoddoli i wirfoddolwyr presennol ac arfaethedig. Mae’r gweithdy hwn yn addas ar gyfer y rhai y mae defnyddio platfformau cyfryngau cymdeithasol yn newydd iddynt, a rhai sydd eisoes yn defnyddio’r platfformau hyn, ond sydd eisiau cyngor ar sut mae sicrhau eu bod yn cael y gorau o bob post.\nTîm Hyfforddi WCVA\nA wyddoch chi sut i ddarparu tystiolaeth o’r gwahaniaeth y mae’ch mudiad yn ei wneud? Nod rhaglen Inspiring Impact yw newid y ffordd y mae’r sector gwirfoddol yn meddwl am werth ac effaith gymdeithasol. Fe fydd y gweithdy hwn yn cyflwyno yr offer a all eich helpu i ddatblygu arfer da wrth ymdrin ag effaith yn eich mudiad.\nBydd Julie Rawlinson-Smith o Centurion VAT Specialists yn egluro egwyddorion sylfaenol TAW fel y maent yn berthnasol i elusennau. Ymysg y pynciau fydd:\nEgwyddorion sylfaenol TAW a therminoleg allweddol\nGwahanol gyfraddau TAW a ble maent yn berthnasol\nGostyngiadau mewn TAW i elusennau.\nMae Molly yn ymgynghorydd hygyrchedd sy’n credu’n angerddol mewn cynhwysiant, hygyrchedd a thechnoleg gynorthwyol. Fe fydd sgwrs Molly yn siwr o’ch ysbrydoli wrth iddi sôn am yr effaith nodedig y mae technoleg ddigidol wedi’i chael ar ei bywyd, a’r gwahaniaeth positif y gall wneud i bobl ag anableddau.\nProses yw ‘agile’ a all helpu mudiadau i ddatblygu cynnyrch a gwasanaethau mewn ffordd hyblyg a rhyngweithiol iawn. Ymunwch â’r arbenigwyr o Centre for the Acceleration of Social Technology (CAST) i gael cyflwyniad cryno i’r ffordd y mae ‘agile’ yn gweithio.\nRhwydwaith Llywodraeth Agored Cymru\nMae Rhwydwaith Llywodraeth Agored Cymru yn casglu syniadau gan unrhyw un sy’n cefnogi gwerthoedd tryloywder, cyfranogi gan ddinasyddion ac atebolrwydd, i’w cynnwys yng Nghynllun Gweithredu Llywodraeth Agored 2018-2020. Galwch heibio’r sesiwn anffurfiol hon i ddysgu mwy a rhannu’ch syniadau!\nPwysigrwydd creu a meithrin brand sydd ag edrychiad a llais cydlynol er mwyn helpu i ategu amcanion eich sefydliad.\nMae Rhwydwaith Gwirfoddoli Cymru, ar y cyd â’i aelodau (a ddaw o fudiadau amrywiol yn y Trydydd Sector a’r Sector Cyhoeddus), wedi datblygu papur i ystyried modelau amgen o ddarparu gwasanaethau cyhoeddus yng Nghymru gan gynnwys gwirfoddoli sydd wedi’i gynllunio a’i gefnogi’n briodol. Dewch i drafod y papur gyda Sandy Clubb, y prif awdur.\nBrexit. Aflonyddu rhywiol. Y Bwlch Cyflog rhwng y Rhywiau. Y GDPR. Y Cyflog Byw. Dyma rhai o’r pynciau llosg i weithwyr adnoddau dynol proffesiynol a mudiadau dros y flwyddyn ddiwethaf. Yn y sesiwn hon, fe fydd Fflur Jones, Pennaeth Cyflogaeth ac Adnoddau Dynol yn Darwin Gray LLP, a’r ymgynghorydd adnoddau dynol Joanna Adams yn rhoi diweddariad ar ddeddfwriaeth newydd y dylech a chyfraith achos ddiweddar sy’n berthnasol i’ch mudiad.\nMae Sefydliad Ymchwil, Data a Methodoleg Gymdeithasol ac Economaidd Cymru (WISERD) yn cynnal rhaglen ymchwil amlddisgyblaeth dros bum mlynedd i bolisi cymdeithas sifil yng Nghymru, Prydain ac yn rhyngwladol. Dewch i gwrdd â rhai o’n hymchwilwyr a chlywed am eu gwaith ar wirfoddoli, cyfranogi sifil a newid.\nSut fyddai Cymru’n edrych pe baem yn defnyddio’r hyn a wyddem am Brofiadau Niweidiol yn ystod Plentyndod i lywio’r hyn rydym yn ei wneud a’r ffordd o ddarparu gwasanaethau? Helpwch ddatblygu’r weledigaeth hon i Gymru, gan ddisgrifio sut y byddai bywyd yn wahanol a chymryd golwg ar draws cwrs bywyd i ganfod cyfleoedd i atal, ymyrryd yn gynnar a thorri cylchoedd rhwng cenedlaethau.\nBydd tîm prosiect Cydweithredu i Ofalu yn cynnal gweithdy sgyrsiol byr ynghylch sefydlu gwasanaeth gofal a llesiant cydweithredol. Byddant yn ymdrin â rhai o bryderon ac ofnau sydd gan bobl efallai o ran sefydlu menter gofal cydweithredol newydd. Bydd rhai fydd yn mynychu’r gweithdy yn cael cyfle i glywed gan gleientiaid Cydweithredu i Ofalu sydd wedi bod drwy’r broses, ac sydd wrthi’n cynnal gwasanaethau gofal cydweithredol yn eu hardal leol. Bydd y meysydd fydd yn cael eu trafod yn cynnwys:\nPam gwasanaeth cydweithredol?\nY peryglon a’r bygythiadau sy’n wynebu gwasanaethau gofal cydweithredol\nY camau sydd angen mynd drwyddynt cyn lansio\nStraeon am lwyddiant ar hyd a lled Cymru\nYn yr hinsawdd heriol bresennol, rhaid wrth gynllun cryf er mwyn paratoi i wynebu a rheoli heriau. Fe fydd y gweithdy hwn yn ymdrin ag agweddau allweddol ar gynllunio busnes, ynghyd â chyngor ac offer i lunio cynllun cryf a pharatoi at y dyfodol.\nP’un ai ydych wedi gweld y gair PQASSO o’r blaen ac yn ansicr beth yw e’, neu os nad ydych erioed wedi clywed amdano tan nawr, dyma’r sesiwn i chi. Fe fydd y cyflwyniad yma yn canolbwyntio ar sut y gallwch ei ddefnyddio i adolygu trefniadau llywodraethu ac i helpu i ganfod a lleddfu risg. Safon ansawdd NCVO yw PQASSO ar gyfer y trydydd sector a busnesau cymdeithasol.\nGweledigaeth y Comisiwn Elusennau yw troi’n ‘Ddigidol yn Ddiofyn’ ac oherwydd hynny maent yn meddwl mewn ffordd fwy arloesol ynglŷn â sut i ddarparu eu gwasanaethau. Maent wedi mabwysiadu canllawiau ac egwyddorion Gwasanaeth Digidol y Llywodraeth ganolog ac am arddangos yn y sesiwn rhai o’r gwasanaethau mewn datblygiad. Beth yw eich adborth?\nTrosolwg o’r gwaith a wneir gan dîm allgymorth Senedd y DU – gyda ffocws penodol ar ein hymgyrch pleidlais 100 sy’n dathlu 100 mlynedd ers i rai merched gael yr hawl i bleidleisio.\nBydd Julie Rawlinson-Smith o Centurion VAT Specialists yn rhoi trosolwg o ddatblygiadau presennol ym myd TAW gan awgrymu i ba gyfeiriad rydym yn mynd. Ymysg y pynciau fydd\nMentrau HMRC i gau’r “Bwlch TAW”\nGweithdy gan Swyddfa Comisiynydd Cenedlaethau’r Dyfodol a fydd yn darparu cyngor a phecyn cymorth i rymuso cymunedau i ddeall sut y gallant ddefnyddio Deddf Llesiant Cenedlaethau’r Dyfodol i yrru eu gweithgareddau eu hunain a herio cyrff cyhoeddus i sicrhau bod y Ddeddf yn cael ei rhoi ar waith yn y ffordd orau.\nO ganlyniad i’r gweithdy, fe fydd cyfranogwyr:\nYn fwy ymwybodol o Ddeddf Llesiant Cenedlaethau’r Dyfodol a rôl Comisiynydd Cenedlaethau’r Dyfodol Cymru\nYn deall sut y gallant ddefnyddio’r Ddeddf eu hunain i herio penderfyniadau\nYn deall sut y gallant ddefnyddio’r Fframwaith Cenedlaethau’r Dyfodol i ddylanwadu ar brosiectau seilwaith\nMae Clair Powell a Freda Lacey, Cymdeithas Mudiadau Gwirfoddol Powys (PAVO), wedi sefydlu a datblygu tîm o Gysylltwyr Cymunedol llwyddiannus iawn, gan weithio o 10 lleoliad cymunedol ledled Powys. Fe fyddant yn hwyluso trafodaeth ar rôl ‘Cysylltwyr Cymunedol’, sut mae presgripsiynu cymdeithasol yn cyd-fynd â’r dull hwn, sut i weithio’n unigryw gyda chryfderau unigol pobl a’u rhwydweithiau cymorth a sut y mae ‘presgripsiynu’ cymorth cymunedol yn gwneud gwahaniaeth sylweddol ym mywydau pobl. Fe fyddant yn ystyried canlyniadau diriaethol wrth gydbwyso a lleihau’r angen am wasanaethau statudol a heriau ac atebion allweddol wrth fesur a gwerthuso canlyniadau dinasyddion yn effeithiol.\nMae Molly yn ymgynghorydd hygyrchedd sy’n credu’n angerddol mewn cynhwysiant, hygyrchedd a thechnoleg gynorthwyol. Fe fydd sgwrs Molly yn siwr o’ch ysbrydoli wrth iddi sôn am yr effaith nodedig y mae technoleg ddigidol wedi’i chael ar ei bywyd, a’r gwahaniaeth positif y gall wneud i bobl ag anableddau\nY cwbl yw technoleg ddigidol yw modd o gyflawni rhywbeth, felly dewch i ddarganfod gan y tîm yn Centre for the Acceleration of Social Technology (CAST) sut y gallwch ddefnyddio technoleg ddigidol yn fwy arloesol i fynd i’r afael â phroblemau, gwella perfformiad ac ateb anghenion eich mudiad.\nMae Rhwydwaith Llywodraeth Agored Cymru yn casglu syniadau gan unrhyw un sy’n cefnogi gwerthoedd tryloywder, cyfranogi gan ddinasyddion ac atebolrwydd, am ymrwymiadau i Lywodraeth Cymru eu cynnwys yn ei Chynllun Gweithredu Llywodraeth Agored 2018-2020.\nGalwch heibio’r sesiwn anffurfiol hon i rannu’ch syniadau neu gael gwybod mwy am y Rhwydwaith Llywodraeth Agored yng Nghymru.\nDeall sut mae gwneud y mwyaf o’ch cyllideb drwy ddewis deilliannau print neu ddigidol yn briodol.\nMewn cyfnod o ansicrwydd digynsail i’r sector yng Nghymru fe fydd y panel trafod yma’n ystyried rhai o’r prif heriau a chyfleoedd cyllido sy’n wynebu’r sector yng Nghymru. Carol Mack (Prif Weithredwr Association of Charitable Foundations) fydd cadeirydd y sesiwn a fydd yn cynnig golwg treiddgar ar y blaenoriaethau a’r tueddiadau cyllido presennol, yn ystyried yr heriau eang sy’n wynebu’r sector ac yn rhoi cyfle i ofyn cwestiynau i’r panel gwybodus a phrofiadol ac arno Caroline Mason, Prif Swyddog Gweithredol Sefydliad Esmee Fairbairn, Richard Williams, Prif Weithredwr y Sefydliad Cymunedol yng Nghymru a Rob Roffe, Uwch Reolwr Polisi a Dysgu gyda’r Gronfa Loteri Fawr.\nYmunwch â Rhwydwaith Cydraddoldeb Menywod Cymru, Women Connect First, UCM Cymru a Cymorth i Ferched Cymru i fwrw golwg yn ôl ar 100 mlynedd o gynnydd i fenywod, ynghyd â sgwrs frwd ar yr heriau a wynebwn o hyd a sut y gallem eu goresgyn. Ar ôl y drafodaeth, fe fydd cyfle am gwestiynau o’r gynulleidfa.\nMae’n rhaid i ymddiriedolwyr dderbyn cyfrifoldeb am bopeth a wneir gan eu helusen. Maent yn gyfrifol am ei dyheadau ar gyfer y dyfodol yn ogystal â chyfarwyddo sut y mae’n cael ei rheoli a’i rhedeg. Mae Emma Burns, Pennaeth Cyfraith Cyflogaeth yn Hugh James, yn ymdrin â llywodraethiant gan wisgo dwy het. Penodwyd Emma yn Ymddiriedolwr Gofal Canser y Fron yn 2008, ac fe’i penodwyd yn Gadeirydd Bwrdd yr Ymddiriedolwyr ym Mawrth 2014. Ymunwch ag Emma i ddysgu mwy am sut y gallwch gyflawni eich dyletswyddau cyfreithiol wrth wneud penderfyniadau strategol a theimlo’n hyderus o ran deall y gost a’r risgiau cysylltiedig posibl.\nP’un ai ydych yn ymgeisio am grantiau, yn tendro am wasanaethau neu’n adrodd i’ch bwrdd, gall defnydd effeithiol o dystiolaeth gryfhau’ch achos. Ond gall fod yn her casglu’r dystiolaeth gywir, a sicrhau ei bod yn gadarn ac yn drylwyr. Fe fydd y gweithdy hwn yn eich helpu diffinio’ch cwestiynau ymchwil, pa ddata i’w gasglu, pa lefel dystiolaeth sy’n ddefnyddiol ar gyfer pa randdeiliaid a sut i ledaenu’ch canfyddiadau.\nMae nifer o bobl ag anableddau yn wynebu rhwystrau wrth geisio mynd ar-lein, sy’n golygu eu bod colli cyfleoedd i arbed arian, chwilio am waith neu ganfod gwybodaeth. Ar brydiau mae angen gwybodaeth ac offer arbenigol i’w helpu i gael mynediad i’r holl fuddion y mae’r rhyngrwyd yn gallu eu cynnig.\nDan arweiniad tîm Cymunedau Digidol Cymru, bydd y sesiwn panel yma yn egluro rhai o’r rhwystrau hynny ac yn rhoi sylw i’r gwaith rhagorol sydd eisoes yn cael ei wneud yng Nghymru. Bydd hefyd yn cynnig cyngor i rai sydd eisoes yn darparu sgiliau digidol fyddai’n dymuno rhoi gwell cefnogaeth i bobl anabl ac i sefydliadau cymorth i’r anabl sy’n dymuno cynnig gweithgareddau cynhwysiant digidol am y tro cyntaf.\nI lawer o grwpiau gwirfoddol, mae rheoli eiddo yn rhywbeth ychwanegol er ben y gwaith bob dydd, ac eto gall rheolaeth wael arwain at gostau uchel, problemau annisgwyl a hyd yn oed beryglon i fodolaeth eich mudiad. Mae Ethical Property Foundation, elusen flaenllaw sy’n rhoi cyngor ar eiddo, yn cynnig cyflwyniad hwylus, hawdd ei ddeall, ar hanfodion rheoli adeilad. Dewch i’n clinig galw heibio gyda rheolwyr a chyfreithwyr eiddo yn y prynhawn i gael cyngor cyfrinachol am ddim.\nRydym wedi cyhoeddi canllaw newydd yn ddiweddar am grantiau a chontractau: ystyried y Gymraeg. Dewch i’r sesiwn yma i ddysgu mwy!\nTîm Cronfeydd Cynhwysiant Gweithredol WCVA\nDewch am sgwrs ag aelod o dîm Cynhwysiant Gweithredol i drafod sut y gallai’ch syniadau weithio fel prosiect a gefnogir gan Gronfa Gymdeithasol Ewrop. Os gallai’ch mudiad chi helpu’r bobl sydd bellaf o’r farchnad lafur i wella eu sefyllfaoedd, drwy gynnig gweithgareddau ymarferol, hyfforddi, cymell, mentora neu gyflogaeth gyda chefnogaeth a thâl, efallai wir y gallwn eich helpu.\nAmser i Newid Cymru yw’r ymgyrch genedlaethol gyntaf i roi diwedd ar y stigma a’r gwahaniaethu a wynebir gan bobl â phroblemau iechyd meddwl. Maent yn gwneud hyn drwy:\ngalluogi pobl sydd â phrofiad personol o broblemau iechyd meddwl i ddod yn ‘hyrwyddwyr’; gan ddarparu hyfforddiant gwrth-stigma ac adrodd eu hanesion.\nannog cyflogwyr ledled Cymru i arwyddo addewid Amser i Newid Cymru i roi diwedd ar stigma a gwahaniaethu yn y gweithle\ncynnal ymgyrchoedd ar y cyfryngau cymdeithasol i newid agweddau tuag at bobl â phroblemau iechyd meddwl\ngweithio gydag ysgolion i newid agwedd ac ymddygiad pobl ifanc, rhieni ac athrawon tuag at iechyd meddwl.\nYmunwch a’r sesiwn i ddysgu mwy.\nDisgrifiwyd y Rheoliadau Gwarchod Data Cyffredinol (GDPR) sy’n dod i rym ym mis Mai 2018 fel ‘yr ysgwydiad fwyaf o fewn gyfraith ddiogelu data a phreifatrwydd mewn cenhedlaeth’. Ymunwch â ni am y sesiwn hon lle bydd Elinor Jones ac Andrea Thomas, o’r Tîm Cyflogaeth yn Hugh James, yn anelu i sicrhau eich bod chi a’ch mudiad yn barod gyda’r cyfan y bydd angen i chi ei wybod.\nCynghrair y Bil Diddymu\nWrth i Fil yr UE (Ymadael) fynd drwy’r senedd mae Cynghrair y Bil Diddymu am sicrhau bod cymdeithas sifil yn cael ei chynnwys a’i bod, pan fo’n bosib, yn gallu lobïo a mynegi ei phryderon a’i buddiannau. Maent wedi bod yn gweithio gydag ASau ac arglwyddi i sicrhau nad yw’r bil yn arwain at ddirywiad mewn safonau na hawliau i ddinasyddion.\nDyma’ch sesiwn i ddysgu mwy a thrafod beth rydych yn credu yw’r goblygiadau i chi a’ch mudiad wrth i ni adael yr UE.\nDywedir ym myd marchnata a chyfathrebu digidol mai ‘cynnwys sy’n cyfrif’, ond sut y gallwch ddefnyddio cynnwys arlein mewn ffordd strategol i godi proffil eich mudiad? Yn y gweithdy hwn, ystyriwch:\nY gwahanol fathau o gynnwys sy’n perfformio’n dda yn 2018\nSut i greu cynnwys dengar ar gyllideb fechan\nRhannu’ch cynnwys mewn ffordd strategol ar draws y cyfryngau cymdeithasol.\nMae’r gweithdy hwn yn addas i’r rheini sy’n creu cynnwys digidol fel rhan o’u swydd.\nMae’n hawdd tybio bod gan bob person ifanc sgiliau digidol. Ond nid felly mohoni i bob un, yn enwedig y rheini sydd fwyaf agored i niwed gan olygu eu bod yn wynebu cryn heriau a bygythiadau i’w llesiant hirdymor. Edrycha’r sesiwn hon ar anghenion pobl ifanc agored i niwed sydd wedi’u hallgáu’n ddigidol a’r hyn y gellir ei wneud i’w cefnogi.\nOfferyn arlein yw First Days sy’n helpu mudiadau i reoli gwirfoddolwyr newydd o’r gwaith recriwtio a chynefino i’r broses o’u rhoi ar waith. Dewch i ddarganfod beth allai’r dechnoleg newydd hon ei wneud i chi.\nSut mae blaenoriaethu prosiectau dylunio effaith uchel er mwyn sicrhau bod eich cyllideb marchnata yn ymestyn ymhellach.\nMae’n bwysicach nag erioed i fudiadau’r trydydd sector ddeall cyfleoedd a pheryglon posib y dyfodol os ydynt am ffynnu, neu hyd yn oed oroesi. Mae disgwyl i Grypto-arian a Deallusrwydd Artiffisial weddnewid tirwedd codi arian yn sydyn. Wrth i ffiniau rhwng sectorau fynd yn fwyfwy aneglur, a fydd elusennau hyd yn oed yn bodoli yn 2035? Sut y gall eich mudiad gynllunio ymlaen? Dewch i ddarganfod yn y sesiwn panel hon.\nSophie Howe, Comisiynydd Cenedlaethau’r Dyfodol, Louise Armstrong yn cynrychioli Civil Society Futures, David Holdsworth, Dirprwy Prif Weithredwr y Comisiwn Elusennau a Rhodri Davies, Giving Thought\nGan eu bod newydd gomisiynu un o’r darnau mwyaf o ymchwil i fuddsoddiadau elusennol ym Mhrydain yn y blynyddoedd diwethaf, fe fydd Brewin Dolphin yn archwilio’r heriau buddsoddi amrywiol sy’n wynebu elusennau, o fewn cyd-destun pryderon ehangach, gan wahaniaethu’r canfyddiadau ymhellach yn ôl mudiadau sy’n rhoi grantiau a’r rheini sy’n codi arian ac yn darparu gwasanaethau.\nGweithdy ar ddiogelu a llywodraethu; gweithgareddau a gynhaliwyd a phynciau llosg o’r flwyddyn a fu.\nMae’r Rheoliadau Diogelu Data Cyffredinol (GDPR) wedi cael eu disgrifio fel ‘yr ailwampio cyfraith diogelu data a phreifatrwydd mwyaf ers cenhedlaeth’ ac rydym eisiau sicrhau eich bod yn barod am hynny. Mae’r newidiadau yn effeithio ar bob sefydliad sy’n casglu, storio a defnyddio data personol am drigolion yr UE, a daw i rym ym mis Mai 2018, felly nid oes llawer o amser tan hynny. Mae sefydliadau dielw a sefydliadau’r trydydd sector yn debygol o fod yn prosesu peth o’r data personol mwyaf sensitif, felly mae’r newidiadau yn arbennig o bwysig iddyn nhw. Ymunwch â ni ar gyfer y sesiwn hon, pan fydd ein harbenigwraig diogelu data a Phennaeth Cyfraith Cyflogaeth Hugh James, Emma Burns, yn eich hysbysu am y newidiadau ac yn rhoi cyngor ymarferol i chi. Byddwn yn amcanu at sicrhau eich bod chi a’ch sefydliad wedi eich arfogi â phopeth y mae angen i chi ei wybod. Mae hefyd yn gyfle i ofyn cwestiynau ynghylch GDPR a Bil Diogelu Data y DU.\nUned Ddata Cymru a WCVA\nYmunwch â WCVA ac Uned Ddata Cymru i gael gwybod mwy am y Porth Data newydd sbon i’r trydydd sector, sy’n cael ei lansio ar wefan WCVA. Y Porth yw’r adnodd newydd ar gyfer anghenion data y sector, gan gynnwys ystadegau a ddiweddarir yn rheolaidd ac sy’n berthnasol i bob maes yn y trydydd sector, o nifer y gwirfoddolwyr i incwm y sector a’r tu hwnt.\nMae gan Y Brifysgol Agored gyfoeth o gynnwys a chyrsiau am ddim ar OpenLearn, OpenLearn Cymru (hollol ddwyieithog) a FutureLearn. O ysgrifennu creadigol i reoli yn y sector gwirfoddol, ceir rhywbeth at ddant pawb. P’un ai ydych yn chwilio drosoch eich hun, eich tîm neu’n ceisio annog pobl yn eich cymuned i ddysgu, fe fydd y sesiwn hon yn rhoi trosolwg da i chi o’r hyn a gynigir a’r cyfle i fwrw golwg ar y cynnwys sydd ar gael.\nFe fydd ein arbenigwyr wrth law i roi ymgynghoriad cyfrinachol, 35 munud o hyd, yn rhad ac am ddim i chi ar unrhyw fater yn ymwneud ag eiddo yn eich elusen. Cymorth dilynol ar gael. Cyfyngiad ar nifer y llefydd – mae modd cadw lle ar y diwrnod.\nMae pobl ifanc yng Nghymru yn awyddus i gyfrannu at eu cymunedau drwy weithredu cymdeithasol a gwirfoddoli, ar bobl lefel, gan gynnwys llywodraethu. Fel y to nesaf o wirfoddolwyr, ymddiriedolwyr, cefnogwyr cymunedol a gweithlu’r trydydd sector, fe fydd y gweithdy hwn yn ymdrin â’r hyn y mae angen i fudiadau ei ystyried wrth gynnwys pobl ifanc.\nMae WCVA yn cyflwyno llwyfan gwirfoddoli digidol newydd sbon yng Nghymru, a fydd yn adnodd ardderchog i drefnwyr digwyddiadau.\nYn y sesiwn fach, anffurfiol hon, rhoddir blaenoriaeth i’r rheini sydd am ddarganfod sut y gall y feddalwedd fod o fudd iddyn nhw – a’r rheini sydd â phrofiad i’w rannu.\nMae WCVA a SamKat wedi bod yn cydweithio ar Sefyllfa Manwerthu Elusennol Cymru 2018. Fe fydd y cyflwyniad ymchwil yn rhoi meincnodau ar gyfer ystadegau manwerthu allweddol a golwg dreiddgar ar y gadwyn gyflenwi yn y byd manwerthu elusennol. Fe fydd yna arfer gorau o’r sector ac argymhellion i symud y sector ymlaen a chynyddu gwerthiant ac elw. Dyma sesiwn hanfodol i unrhyw un yn y sector manwerthu elusennol.\nNod Hanfodion Codi Arian yw codi’ch hwyliau wrth godi arian. Fe fydd hon yn sesiwn ryngweithiol a chyfranogol iawn gan roi trosolwg o faterion cyfredol codi arian a rhannu arbenigedd y rheini yn yr ystafell. Yn addas i ddechreuwyr a’r rheini sy’n hen law arni.\nWrth i gredyd cynhwysol gael ei roi ar waith ar hyd y wlad, gall cynhwysiant digidol fod y gwahaniaeth rhwng proses fabwysiadu effeithiol ac effaith ddifrifol ar bobl. Dewch i ddarganfod sut y mae mudiadau yng Nghymru yn mynd i’r afael â’r her hon.\nMae gan lawer o gyllidwyr arian ar gael yn benodol i gefnogi prosiectau trawsnewid digidol. Fe fydd y sesiwn hon yn amlygu cyllid sydd ar gael i brosiectau digidol yn ogystal â’r hyn y mae cyllidwyr yn chwilio amdano.\nSut y gall dylunio atgyfnerthu effaith neges neu ymgyrch, a pham ei bod yn bwysig buddsoddi ynddo.\nDaeth Deddf Gwasanaethau Cymdeithasol a Llesiant (Cymru) i rym fis Ebrill 2016. Yn gofod 3 yn 2017, cafwyd sesiwn i adolygu gwaith i roi’r Ddeddf ar waith ‘flwyddyn yn ddiweddarach’ o safbwynt defnyddiwr gwasanaeth, gofalwr, cynrychiolwyr trydydd sector ar Fyrddau Partneriaeth Rhanbarthol a Llywodraeth Cymru. Eleni, fe fydd y gweithdy yn edrych yn agosach ar rôl y trydydd sector yn gwireddu gweledigaeth ac ysbryd y Ddeddf, gan gynnwys heriau a chyfleoedd cydgynhyrchu yn ymarferol.\nMae hi’n dal yn aneglur beth yn union fydd canlyniad ymadawiad Prydain o’r Undeb Ewropeaidd ond rhagwelir y bydd y goblygiadau sylweddol i’r trydydd sector.\nDewch i lansiad Fforwm Cymdeithas Sifil Brexit yng Nghymru, partneriaeth rhwng WCVA a Phrifysgol Caerdydd, fydd yn cynnal cyfres o sgyrsiau wrth arbenigwyr blaenllaw ar faterion allweddol ym mhroses Brexit, gan gynnwys y Bil Ymadael a’i oblygiadau i Gymru, hawliau a buddsoddi rhanbarthol.\nBydd y sesiwn awr yma yn rhoi trosolwg o sut mae gwyddor data a dadansoddeg yn chwyldroi’r ffordd yr ydym yn prosesu a dadansoddi data. Bydd y sesiwn yn ystyried “beth sy’n bosibl” drwy ddangos enghreifftiau o’r maes iechyd. O gael mynediad i ffynonellau data newydd i gymhwyso technegau gwyddor dadansoddi / data newydd, byddwn yn dangos effaith gwyddor data ar ddata iechyd.\nDewch i glywed gan bwyllgor y Sefydliad Codi Arian yng Nghymru ynglŷn â’r heriau sy’n debygol o wynebu codwyr arian yng Nghymru yn y flwyddyn i ddod a sut y gallwch eu goresgyn. Dyma sesiwn ryngweithiol a hwyliog a fydd yn rhoi camau ymarferol a syniadau creadigol i chi er mwyn sicrhau bod eich gwaith codi arian yn addas at y dyfodol!\nBydd ‘ProMo-Cymru’ yn trafod sut y gall elusennau a mentrau cymdeithasol Weddnewid, Ymgysylltu a Chyfathrebu’n well o ran y ffordd maent yn gweithio gyda’r bobl sy’n defnyddio eu gwasanaethau. Yn y sesiwn hon byddwch yn dysgu sut mae: gwneud y defnydd gorau o gyfryngau cymdeithasol, defnyddio offer am ddim, cydgynhyrchu cynnwys gyda defnyddwyr, deall dadansoddeg a bod yn barod ar gyfer tueddiadau digidol yn y dyfodol mewn perthynas â gwybod ym mhle y dylech fuddsoddi eich amser a’ch ymdrechion. Rydym yn ymgysylltu â phobl yn ddigidol, rydym yn gwybod beth sy’n gweithio, a byddwn yn eich helpu i ddysgu o’n profiad ni.\nGall delio â chyfreithwyr fod yn dasg frawychus i unrhyw elusen. Gall y syniad o “wastraffu” arian prin ar ffioedd cyfreithwyr olygu bod sefydliadau yn ceisio ymdopi yn fewnol neu ddibynnu ar gyngor gan ymddiriedolwyr. Nid dyma’r camau gorau i’w cymryd bob amser a gall fod yn ddrytach yn yr hirdymor. Mae Emma Burns, Cadeirydd Bwrdd Ymddiriedolwyr Gofal Canser y Fron a Phennaeth Cyfraith Cyflogaeth yn Hugh James yn ymdrin â’r cwestiwn yma gan wisgo dwy het. Bydd yn eich helpu i lywio drwy’r tirwedd heriol yma, gan ddatgelu rhai o driciau’r diwydiant, er mwyn eich helpu i benderfynu pryd y byddwch angen gwir gyngor cyfreithiol a sicrhau eich bod yn cael y gorau o’ch tîm cyfreithiol er mwyn cael gwared ag unrhyw elfennau annisgwyl.\nFe fydd Cymorth i Ferched Cymru yn trafod yr ymateb i’r hyn sydd wedi’i ddatgelu yn sgil #FiHefyd / #MeToo ac ymgyrch #TimesUp yng nghyd-destun ehangach trais yn erbyn menywod yng Nghymru a hyrwyddo polisïau a hyfforddiant cadarn yn y gweithle fel ymateb i aflonyddu rhywiol yn y gwaith.\nOes gennych chi ddiddordeb yn arweinyddiaeth y trydydd sector? A oes model gwahanol ar gyfer cenedlaethau’r dyfodol? A allwn arwain y ffordd gyda math newydd o arweinyddiaeth i Gymru yn yr 21ain ganrif?\nMae’r gweithdy yma’n archwilio dyfodol arweinyddiaeth y trydydd sector yng Nghymru. Chi yw’r arbenigwyr a’r llunwyr barn, dewch i ddweud eich dweud a bod rhan o archwiliad o’r dyfodol. Dyma gyfle i chi helpu i siapio arweinyddiaeth ar bob lefel o fewn mudiadau trydydd sector. Dewch i fod yn rhan o greu rhywbeth newydd a chyffrous i Gymru.


blog heb enw: 10/2005\nFlin da fi, ma llwyth o esgusodion da fi am beidio blogio ond dwi'm am ych diflasu chi da nhw, ma'n ddigon i ddweud y mod i'n brysur eithriadol. Ynghanol darllen llyfr Truman Capote 'In Cold Blood' a'n gobeithio i gwpla fe cyn ddeith y ffilm Capote allan, ma'r wefan 'offisial' yn werth i gweld. PSH (un o'm hoff actorion) yn chwarae rhan Capote, ma'r llais ar y wefan/cart(trailer) yn hala iasau oer lawr y nghefn.Welodd rhywun raglen newydd Gordon Ramsey (F-Word)? Wel os do fe, drues i wneud y gymysgedd yna o friwsion bara, parsley, a llwyth o berlysie ond doedd y mriwsion i ddim tebyg i'r lliw gwyrdd 'radioactive' oedd da fe. Nodyn i'r plantos: ma teledu'n dweud celwydd (dyw nghwcan i byth yn edrych yr un peth a'r teledu ta beth). Meddwl cadw twrciod flwyddyn nesa. Ma pum hwyaden newydd da ni fyd. Cywiriad, mi oedd na bum, ma un yn y mola i. Fuon ni'n ddigon ffodus i gael pum hwyaden gan gymydog, mi fydd y pedwar arall yn y rhewgell penwythnos nesa. Dwi'n addicted i More4, sianel newydd ddigidol Ch4. Yn yr wsnose diwetha dwi di cael bloneg o raglenni dogfennol, dramau ond yn bwysicach cyfle i ail wylio'r cyfresi o Grand Designs. Ma'n rhaid dweud y mod i di bod yn wyliwr ffyddlon o'r gyfres yma o'r dechre, un o'm hoff raglenni (dwi'm cweit mor wael a phrynu'r cylchgronne a ballu a'r holl spin offs, ond dwi'n reit addicted), gwrddes i Kevin McCloud llynedd yn Llandeilo (mi o ni fel merch ysgol yn cwrdd a Take That), ma fe'n lot talach yn y cig-fyd ond yn foi reit neis. Ma siop newydd da fe, gwefan bach yn gach gan feddwl taw stwff 'designer' ma nhw'n werthu, yma.Os ych chi di cyrraedd gwaelod y postyn bach 'ma, ma hi'n amlwg taw 'bod yn brysur' yn gwylio'r telly-bocs dwi di bod yr wysnose diwetha, ffor shem.\nDim gayers os gwelwch yn dda.\nMi oedd na stori ddiddorol am 'hotel homophobia' ym mhapur yr Independent ddoe, yma. Son ma nhw sut ma gwestai yn aml yn gwrthod i gyple hoyw i aros mewn gwestai. Yn anffodus ma nhw di pigo ar westy o Gymru i wneud ffug fwciad am ystafell. Co'r dyfyniad islaw:The Independent on Sunday' last week tried to book a room for a gay couple at Maesyllan, Boncath, Pembrokeshire. This is what happened...IoS: "I wondered if you had a double room available for any two nights, from the 14 November onwards?"OWNER, LIZ BOLDERSTON: "The 14 November, for two nights?"IoS: "Yes."MRS BOLDERSTON: "Yes. Hold on for a second, I'll go and get our book ... So it was for a double ensuite room?"IoS: "Yes."MRS BOLDERSTON: "OK. Would you prefer a double ensuite bathroom or shower? I'll give you the choice because we haven't got anybody staying that week."IoS: "OK, probably the bathroom. Can I just check - it would be for my partner, Tom, and me. Is that OK?"MRS BOLDERSTON: "Your partner, Tom. Right. So, do you want a twin, would you like a twin room?"IoS: "A double if possible."MRS BOLDERSTON: "A double. Right. OK. Hmm, we'll see ... I'll just check a minute about the whole thing. We're actually doing big alterations at the moment." (Long pause.) "I'm sure you can hear all the bangings and things that are going on in the background. I don't think we're going to be able to manage that."IoS: "Ah. OK."MRS BOLDERSTON: "OK?"IoS: "OK. Thank you for your time anyway."MRS BOLDERSTON: "Bye."IoS: "Bye." Dwi'n deall bod homophobia yn bodoli (er bod dim esgus amdano) ond ma hyn hyd yn oed yn waeth wrth i chi edrych ar wefan Gwesty Maesyllan, mewn dyfyniade ma nhw'n datgan "Croeso cynnes i bawb" a lli o wobre am i 'gwesty croesawgar'. Pan ddechreues i ddarllen yr erthygl mi o ni'n rhyw ddisgwyl gwesty o Gymru yn i chanol hi'n rhywle, dwi'm yn cael dig at Westy Maesyllan (ma nhw'n siwr di cael digon o gyhoeddusrwydd gwael ynglyn a hyn) ond yn hytrach y diwydiant cyfan yng Nghymru.\nPinky a Perky\nFore Sul pan ddihunes i, mi oedd na ddau wyneb bach yn edrych arna i o gornel y cae. Dau fochyn. Ma plant y cymdogion di galw nhw'n Pinky a Perky ond dwi'm am fod yn rhy agos atyn nhw oherwydd taw'r rhewgell fydd i tynged nhw. Dwi di bod yn pori drwy'r llyfre coginio am ryseitie sy'n defnyddio porc, hyd yn hyn dwi am wneud brawn o'r pen, pwdin gwaed da'r gwaed a braster, cig moch wedi i halltu o gig y bola, pate, selsig, ham di bobi o un o'r coese a ham 'cured' o un o'r coese eraill. Mi fydda i'n bwyta cig mochyn am fisoedd ar y rat yma.Ges i benwythnos reit weithgar, codwyd yr holl datws a'r winwns a ma nhw bellach ar ben hen sache reis(am ddim o'r têc awe Tseiniaidd) yn sychu yn barod i'w bagio. Mi dyfon ni 11 math gwahanol o datws eleni y gore o bell ffordd oedd Pink Fir Apple (crop salad), Romano(taten goch) a Cara (taten wen da llygaid pink). Dos dim rhyw lawer ar ôl yn yr ardd heblaw am foron a phanas ac ambell i frassica nad yw'r malwod di bwyta. Ma na lwyth o waith clirio i'w wneud cyn flwyddyn nesa. Tase fod na dô uwch ein pennau ni a stafell spar mi fuasen ni'n ymuno da'r Woofers ac yn câl cwpwl o bobol i aros i weithio ar y fferm. Ma na gymaint o waith i'w wneud a byth digon o help llaw. Os oes na unrhywun am wylie yng Ngorllewin Cymru dewch yn lli (ond dewch ach wellies da chi 'fyd).


Mil o fathau o gregyn yn Japan\nCasgliadau ac Ymchwil Erthyglau Mil o fathau o gregyn yn Japan\nAmgueddfa Gregynegol Hirase\nShintaro Hirase a'i teulu, Medi 1931.\nMae gan y Llyfrgell gyfres o lyfrau cregyn Japaneaidd hardd iawn yn ei chasgliad o folysgiaid.\nEnw’r llyfr yw Kai Chigusa, ond mae’n fwy adnabyddus fel Kai sen shu (Darluniau Miloedd o Gregyn) gan Yoichirō Hirase (1859–1925), ac fe’i cynhyrchwyd rhwng 1914 a 1922.\nCregynegwr oedd Hirase, a greodd y casgliad mwyaf o gregyn yn Japan ar droad y ganrif a sefydlu ei amgueddfa gregyn ei hun (Amgueddfa Gregynegol Hirase) yn ninas Kyoto rhwng 1913 a 1919. Roedd ei fab Shintarō Hirase (1884–1939) hefyd yn falacolegwr Japaneaidd, a fu’n addysgu yng Ngholeg Seikei.\nLlyfr pedair cyfrol yw hwn, gyda phob cyfrol yn llyfr plygu ‘orihon’. Techneg draddodiadol a ddefnyddir i greu llyfrau yw hon, sy’n cynnwys stribed hir o bapur ag ysgrifen ar un ochr, sydd yna’n cael ei gywasgu trwy ei blygu’n igam-ogam nes ei fod yn mynd i’w gilydd fel consertina. Yn Tsieina y tarddodd hyn, ond cafodd ei ddatblygu’n ddiweddarach yn Japan, lle mae’n gysylltiedig yn bennaf â gweithiau neu lyfrau lluniau Bwdaidd.\nMae pob un o’r pedair cyfrol yn cynnwys tua chant o ddarluniau o gregyn, sy’n creu cyfanswm o 400 i gyd. Yn ôl y sôn, roedd Hirase wedi bwriadu cynhyrchu 10 cyfrol yn wreiddiol, pob un â 100 o ddarluniau, sef ‘Mil o Gregyn’ y teitl.\nTorluniau pren wedi’u lliwio â llaw yw pob darlun. Dewisodd Hirase y dechneg hon, yn hytrach na’r un mwy cyffredin ar y pryd – lithograffi – oherwydd ei fod eisiau i’r gwaith fod o ddiddordeb i artistiaid).\nFel llyfrau lluniau yn bennaf, prin iawn yw’r testun, ond mae’r rhagair yn yr iaith Japaneaidd a rhestr y platiau yn ddwyieithog, Japaneaidd a Saesneg.\nMae’r tair cyfrol gyntaf yn eithaf prin, a chafodd cyfrol un ei chomisiynu ym 1914 i goffáu pen-blwydd cyntaf yr Amgueddfa Gregynol. Cynhyrchwyd yr ail a’r drydedd gyfrol ym 1915. Bu oedi wedyn cyn cyhoeddi’r bedwaredd gyfrol, ac ni chafodd ei chyhoeddi tan 1922. Mae copïau o’r bedwaredd gyfrol yn brin iawn erbyn hyn, ac mae llawer yn credu na chyhoeddwyd cymaint o gymharu â’r tair gyntaf.\nFodd bynnag, wyddom ni ddim yn union pryd y cyhoeddwyd ein copi ni o Kai Chigusa. Cafodd ei gynhyrchu gan Unsodo, cyhoeddwr celf blaenllaw yn Kyoto, a ddaliodd ati i’w gyhoeddi wedi marwolaeth Hirase, hyd at ganol y 1930au. Wnaeth y cyhoeddwyr fyth nodi pa argraffiad oedd p’un – y dyddiad cyhoeddi gwreiddiol sydd ar bob cyfrol, felly mae’n amhosib gwybod pryd y cafodd pob cyfrol ei hargraffu mewn gwirionedd!\nRoedd iechyd Hirase’n wael ac roedd dan straen ariannol sylweddol ym mlynyddoedd olaf ei fywyd, sydd efallai’n esbonio pam na lwyddodd i gwblhau’r cyfrolau eraill. Caeodd ei Amgueddfa Gregynol ym 1919 ac aeth ei gasgliadau o gregyn i’r pedwar gwynt. Aeth nifer ohonyn nhw i’r Smithsonian ym 1921, a llawer mwy i amgueddfa yn Tokyo, sef yr Amgueddfa Gwyddorau Naturiol heddiw. Rhoddwyd y gweddill i’w fab Shintarō.\nFlynyddoedd yn ddiweddarach, aeth casgliad Shintarō i’r Sefydliad Ymchwil Adnoddau Naturiol yn Tokyo. Cafodd rhywfaint ohono ei ddinistrio yn ystod yr Ail Ryfel Byd, ond mae’r gweddill mewn storfa yno o hyd.\nFe wnaethom ni brynu’r copi hwn o Kai Chigusa gan Antiquariaat Junk ym 1999 i’w ychwanegu at ein Llyfrgell Tomlin. Roedd Hirase mewn cysylltiad â llawer o gasglwyr cregyn, gan gynnwys John Read le Brockton Tomlin, ac mae archif Tomlin yn cynnwys sawl llythyr, cerdyn post a llun ganddo.\nEr nad oedd gan Tomlin ei gopi ei hun o Kai Chigusa, roedd ganddo sawl llyfr arall yn ei gasgliad yn ymwneud â Hirase, fel albwm o luniau i gofio am Arddangosfa Gregynol yn Llyfrgell Kyoto ym 1910. Trefnwyd yr arddangosfa hon gan Hirase, ac roedd yn cynnwys cregyn, llyfrau, darluniau a phaentiadau o’i gasgliadau ei hun, a rhai casglwyr eraill o bedwar ban byd. Dyma ragflaenydd sefydlu ei Amgueddfa ei hun ym 1913, ac mae copi Tomlin o’r albwm hefyd yn cynnwys dau linluniad o’r amgueddfa arfaethedig hefyd.\nDyddiad y cyhoeddiad: 7 Medi 2018\nArtistiaid a Gwneuthurwyr Celf Hanes Naturiol Tacsonomeg a Systemateg Yr Amgueddfa ar Waith\n1 Gorffennaf 2020, 02:17


Senedd Fyw: 11 Hydref 2016 - Newyddion\nSenedd Fyw: 11 Hydref 2016\nDatganiad ar gyllid yr UE\nDatganiad gan Ysgrifennydd y Cabinet dros Iechyd, Llesiant a Chwaraeon: Law yn Llaw at Iechyd Meddwl\nDatganiad gan y Gweinidog Sgiliau a Gwyddoniaeth: Band Eang Cyflym Iawn yng Nghymru\nDadl: Mynd i’r Afael â Throseddau Casineb\nDatganiad gan Ysgrifennydd yr Amgylchedd a Materion Gwledig: Arllwysiad Olew yn Nantycaws,Caerfyrddin\nCyhoeddwyd am 17:43 11 Hyd 201617:43 11 Hyd 2016\nCyhoeddwyd am 17:29 11 Hyd 201617:29 11 Hyd 2016\nA48 i gau i'r ddau gyfeiriad\nMae Lesley Griffiths yn dweud y bydd fforddd yr A48 ar gau i'r ddau gyfeiriad o droad Nantycaws i Gaerfyrddin o 7pm nos Wener yma tan 6am fore Llun.\nFe fydd y traffig yn cael ei ddargyfeirio trwy Nantycaws a Llangynnwr.\nMae Lesley Griffiths yn dweud "nad oedd y penderfyniad i gau'r ffordd yn un rhwydd, ond roedd cwblhau'r gwaith dros y penwythnos yn debygol o leihau'r effeithiau ar y cyhoedd."\nMae hefyd yn cadarnhau y bydd y Gweithgor Iechyd a Diogelwch a Chyfoeth Naturiol Cymru yn cynnal ymchwiliad i pam y gwnaeth 140,000 litr o olew cerosin ollwng o bibell sydd yn eiddo i gwmni Valero.\nCyhoeddwyd am 17:18 11 Hyd 201617:18 11 Hyd 2016\nArllwysiad olew yn Nantycaws\nAc yn olaf heddiw datganiad gan Ysgrifennydd y Cabinet dros yr Amgylchedd a Materion Gwledig, Lesley Griffiths:\nArllwysiad Olew yn Nantycaws,Caerfyrddin.\nDdydd Mawrth diwethaf, fe ddaeth i'r amlwg fod cerosin wedi gollwng i nant Pibwr o bibell sydd wedi ei gosod o dan yr A48.\nDdydd Sadwrn fe wnaeth Lesley Griffiths ymweld â'r safle lle mae'r bibell sydd wedi'i thorri.\nMewn llythr i aelodau'r Cynulliad fe wnaeth hi gadarnhau bod yr arllwysiad yn fwy nag a dybiwyd yn wreiddiol. Fe wnaeth 140,000 o litrau o cerosin ollwng i'r afon gerllaw.\nMae nifer fawr o bysgod marw wedi'u darganfod yn Nant Pibwr, gan gynnwys llysywod pendwll a phenbyliaidImage caption: Mae nifer fawr o bysgod marw wedi'u darganfod yn Nant Pibwr, gan gynnwys llysywod pendwll a phenbyliaid\n'Sarhad ar y miliynau'\nMae arweinydd UKIP Neil Hamilton yn dweud ei bod hi'n "sarhad ar y miliynau o bobl wnaeth bleidleisio o blaid Brexit oherwydd eu hofnau am effeithiau cymdeithasol mewnfudo ar raddfa gyflym, i alw eu cymhelliad yn un hiliol."\nCyhoeddwyd am 17:10 11 Hyd 201617:10 11 Hyd 2016\n'Gan addysg grefyddol rôl allweddol'\nMae Darren Millar yn dweud "Rydw i'n credu bod gan addysg grefyddol rôl allweddol yn cynorthwyo i ddelio gyda throseddau casineb yn y dyfodol."\nCyhoeddwyd am 16:47 11 Hyd 201616:47 11 Hyd 2016\nCyhoeddwyd am 16:39 11 Hyd 201616:39 11 Hyd 2016\nAr ran y Ceidwadwyr mae Mark Isherwood yn dweud "bod angen gwneud mwy i ennyn hyder dioddefwyr a thystion i roi gwybod am ddigwyddiadau casineb a hyrwyddo'r farn mai rhoi gwybod am gasineb yw'r peth iawn i'w wneud."\nMae hefyd yn dweud y "dylid gwneud mwy i sicrhau y caiff y rhai sy'n cyflawni troseddau casineb eu trin yn effeithiol ac y dylid sicrhau bod dulliau adferol ar gael yn fwy eang yng Nghymru."\nCyhoeddwyd am 16:35 11 Hyd 201616:35 11 Hyd 2016\nTroseddau casineb 60% yn uwch\nMae ffigyrau ddaeth i sylw BBC Cymru fis diwethaf yn dangos bod troseddau casineb gafodd eu cofnodi yng Nghymru 60% yn uwch adeg cyfnod Refferendwm yr Undeb Ewropeaidd nag yr oedden nhw yn ystod yr un cyfnod y llynedd.\nFe gafodd dros 600 o ddigwyddiadau eu cofnodi ym Mehefin a Gorffennaf 2016.\nCyhoeddwyd am 16:28 11 Hyd 201616:28 11 Hyd 2016\nTroseddau yn erbyn pobl ar sail eu hunaniaeth\nMae troseddau casineb yn droseddau yn erbyn unigolyn neu grŵp o bobl ar sail eu hunaniaeth.\nMae dioddefwyr yn gallu cael eu targedu ar sail\nGallwch weld fframwaith gweithredu Llywodraeth Cymru fan hyn.\nYr eitem nesaf yn y Siambr yw'r Ddadl: Mynd i'r Afael â Throseddau Casineb - Cynnydd a Heriau.\nCyhoeddwyd am 15:59 11 Hyd 201615:59 11 Hyd 2016\nMae Julie James yn dweud wrth aelodau'r Cynulliad:\n"Mae hwn yn brosiect cymhleth... ac mae'n parhau'n heriol. Mae angen i BT Openreach gynnal y momentwm os yw am gyrraedd y targedau sydd dan gytundeb."\nMae hi hefyd yn rhybuddio:\n"allwn ni ddim darparu cysylltedd ffeibr ar unrhyw gost, gan fod darparu gwerth am arian i'r pwrs cyhoeddus yn holl bwysig."\nCyhoeddwyd am 15:38 11 Hyd 201615:38 11 Hyd 2016\nNawr datganiad gan y Gweinidog Sgiliau a Gwyddoniaeth Julie James: Band Eang Cyflym Iawn yng Nghymru.\nLlywodraeth Cymru a BT sy'n cyflwyno'r cynllun ar y cyd, Superfast Cymru/Cyflymu Cymru.\nBwriad y cynllun yw sicrhau bod band eang cyflym yn cyrraedd 96% o fusnesau a chartrefi oedd yn methu cael y gwasanaeth gan gwmnïau masnachol.\nYn gynharach eleni fe wnaeth aelod seneddol Aberconwy Guto Bebb ddweud bod dryswch yn tanseilio'r prosiect, ac etholwyr yn cael gwybodaeth anghyson ynghylch ydyn nhw'n gallu ei dderbyn ai peidio.\nCyhoeddwyd am 15:36 11 Hyd 201615:36 11 Hyd 2016\nDarogan Prif Weinidog y dyfodol?\nMae yna chwerthin yn y Siambr wrth i'r aelod Llafur Joyce Watson wneud yr un camgymeriad â'r aelod Ceidwadol Angela Burns a galw Vaughan Gething yn Brif Weinidog.\nCyhoeddwyd am 15:12 11 Hyd 201615:12 11 Hyd 2016\nLlwyddo i gyflawni?\n'Cynyddu'r cyllid i dros £600m'\nMae Vaughan Gething yn dweud "Rydyn ni wedi parhau i wario mwy ar wasanaethau iechyd meddwl nag ar unrhyw faes arall yn y Gwasanaeth Iechyd yng Nghymru, ac mae'r cyllid wedi cynyddu i dros £600m yn 2016-17," meddai.\nCyhoeddwyd am 14:58 11 Hyd 201614:58 11 Hyd 2016\nUn o bob pedwar yn debygol o ddioddef iechyd meddwl\nNesa datganiad gan Ysgrifennydd y Cabinet dros Iechyd, Llesiant a Chwaraeon, Vaughan Gething: Law yn Llaw at Iechyd Meddwl.\nMae pobl sydd â phroblemau iechyd meddwl yn aros yn rhy hir am gymorth seicolegol - dyna ddywedodd clymblaid newydd o elusennau iechyd meddwl yn gynharach yn y mis.\nYn ôl " Mae angen i ni siarad Cymru " mae hanner y bobl yn aros dros dri mis cyn cael ei sesiwn therapi siarad cyntaf.\nMae un o bob pedwar oedolyn ym Mhrydain yn debygol o ddioddef materion iechyd meddwl ar ryw adeg yn eu bywyd.\nCyhoeddwyd am 14:57 11 Hyd 201614:57 11 Hyd 2016\nMae nifer o aelodau yn cyfeirio at benodiad yr aelod Llafur Julie Morgan yn gadeirydd y Pwyllgor Monitro Rhaglen ar gyfer y rhaglenni Strwythurol Ewropeaidd a Datblygu Gwledig 2014–2020. Mae'r pwyllgor yn monitro'r defnydd o grantiau yr UE yng Nghymru.\nMae hi'n olynu ei chyd-aelod Llafur Mick Antoniw, gafodd ei benodi yn Gwnsler Cyffredinol ym mis Mehefin.\nMae Pwyllgor Monitro Rhaglen Cymru yn cynnwys cynrychiolwyr o fyd busnes, addysg, gwleidyddiaeth ac elusennau.\nMrs Morgan yw'r trydydd aelod i ymgymryd â'r rôl mewn llai na blwyddyn, wedi i Jenny Rathbone gael ei diswyddo fis Hydref diwethaf am feirniadu polisi'r llywodraeth ar ffordd liniaru'r M4.\nCyhoeddwyd am 14:50 11 Hyd 201614:50 11 Hyd 2016\n£850,000 yn rhagor o gyllid yr UE\nMae Mark Drakeford, Ysgrifennydd y Cabinet dros Gyllid a Llywodraeth Leol,yn cyhoeddi bod £850,000 yn rhagor o gyllid yr Undeb Ewropeaidd (UE) yn mynd i fod ar gael i helpu sector peirianneg Cymru i symud ymlaen yn hyderus.\nMae'n croesawu penderfyniad Llywodraeth y DU i weithredu ar alwadau am warant gydol oes, lawn ar gyfer pob cynllun strwythurol a chynllun a ariennir gan fuddsoddiad Ewropeaidd.\n"Dyma’r unig benderfyniad cywir a rhesymegol, a fydd yn rhoi cysondeb i gymunedau, busnesau a buddsoddwyr Cymru wrth i drefniadau gael eu gwneud ar gyfer y tymor hwy," meddai.\nCyhoeddwyd am 14:20 11 Hyd 201614:20 11 Hyd 2016\nMae'r aelodau nawr yn gwrando ar ddatganiad gan Ysgrifennydd y Cabinet dros Gyllid a Llywodraeth Leol, Mark Drakeford ar Gyllid yr UE.\nCyhoeddwyd am 13:55 11 Hyd 201613:55 11 Hyd 2016\nCefndir: Cymunedau'n Gyntaf\nFe gafodd rhaglen Cymunedau yn Gyntaf ei sefydlu yn 2001 i gynorthwyo pobl oedd yn byw yn rhai o ardaloedd mwyaf difreintiedig Cymru.\nAmcangyfrifir bod tua 20% o boblogaeth Cymru yn byw mewn ardaloedd Cymunedau'n Gyntaf.\nYn 2010 fe wnaeth Pwyllgor Cyfrifon Cyhoeddus y Cynulliad gyhoeddi un o'r adroddiadau mwyaf damniol am y rhaglen, gan ddweud nad oedd y rhaglen wedi llwyddo i gyflawni gwerth am arian.\nPan oedd yn weinidog Cyfiawnder Cymdeithasol, galwodd Carl Sargeant am archwiliad i bob partneriaeth Cymunedau'n Gyntaf yng Nghymru yn dilyn adroddiad "annifyr" ynglŷn â chamreolaeth ariannol.\nPort Talbot yw un o'r ardaloedd sydd wedi cael arian o'r rhaglen Cymunedau'n GyntafImage caption: Port Talbot yw un o'r ardaloedd sydd wedi cael arian o'r rhaglen Cymunedau'n Gyntaf


Ynglŷn â Gwybodfan Celf y DU\nPa feysydd rydym yn edrych arnynt?\nBydd y prosiect Gwybodfan Celf y DU yn ystyried ffyrdd o ddarparu cymorth i artistiaid sy'n ymweld â Chymru a'r DU sydd angen gwybodaeth am y canlynol:\nPwy rydym yn bwriadu eu cefnogi?\nDrwy'r wefan hon, rydym yn bwriadu darparu adnodd defnyddiol ar gyfer:\nArtistiaid rhyngwladol sy'n dod i'r DU;\nLleoliadau neu gwmnïau yn y DU sydd am wahodd artist neu gwmni rhyngwladol i berfformio yma.\nYn ogystal â darparu gwybodaeth, rydym am ddarganfod beth yw'r heriau mwyaf sy'n wynebu artistiaid rhyngwladol a chwmnïau gwahoddedig. Byddwn yn gwneud hyn drwy waith ymchwil a chasglu adborth. Byddwn ni hefyd yn defnyddio'r wybodaeth hon i hyrwyddo safle'r sector ac eirioli ar ei ran lle y gallwn.\nMae'r fenter yn cael ei harwain gan Celfyddydau Rhyngwladol Cymru â chefnogaeth Llywodraeth Cymru a'n partneriaid Creative Scotland a Chyngor Celfyddydau Lloegr. Mae'r peilot cychwynnol hwn yn cael ei gynnal o fis Ionawr i fis Rhagfyr 2021.\nRydym yn gweithio ochr yn ochr â Tamizdat (Efrog Newydd); Ysgol y Gyfraith (Prifysgol Caerdydd); Fforwm Cymdeithas Sifil Cymru ar Brexit a rhanddeiliaid eraill ledled Cymru a'r DU. Rydym hefyd yn gweithio ochr yn ochr â chwmnïau eraill sy'n arbenigo yn y maes hwn megis rhwydwaith On the Move a ffynonellau gwybodaeth byd-eang eraill a elwir yn Mobility Information Points (MIPS). Rydym yn gweithio'n agos gyda'n cysylltiadau rhyngwladol er mwyn gallu rhannu gwybodaeth, adnoddau ac arfer gorau rhwng ein gwledydd. Maent hefyd yn cynnig llawer o wybodaeth ynghylch ymarferoldeb gweithio yn eu gwledydd, a byddwn yn cyfeirio ati yma er mwyn galluogi artistiaid y DU i gael mynediad at wybodaeth a chymorth o ran mynd ar daith ryngwladol.\nGweminar – Cyflwyniad i symuded artistiaid o’r DU i’r UE 22.03.2021 Gwybodfan Celf y DU mewn partneriaeth ag On the Move.\nGweminar fydd hon i sefydliadau, cwmnïau celfyddydol a gweithwyr creadigol proffesiynol sydd wedi’u lleoli yn y DU. Bydd yn rhoi darlun cyffredinol o’r hyn sydd wedi newid ers i’r DU adael yr UE, ac yn dangos sut y gall gweithwyr proffesiynol baratoi i weithio dramor yn y dyfodol agos.\nMarie Fol sy’n cadeirio’r sesiwn, Llywydd bwrdd On the Move, a fydd yn sgwrsio gydag Anita Debeare, Cyfarwyddwr PEARLE* - Live Performance Europe ac Anaïs Lukacs o MobiCulture.\nSylw i: llwybrau symudedd sy’n dod i mewn gyda Gwybodfan Celf y DU a Latitude Law\nBydd y wefan lawn yn cael ei lansio yn fuan.\nFfynonellau gwybodaeth eraill ynghylch symudedd yn sector y celfyddydau\nCultuurloket (Gwlad Belg)\nCzechMobility.Info (Gweriniaeth Tsiec)\nDutchCulture / TransArtists (Yr Iseldiroedd)\nLoja Lisboa Cultura (Portiwgal)\nTheatre Info Finland (Y Ffindir)\nTouring Artists (Yr Almaen)